text:
Síðan Kaj Leo Holm Johannesen tók við, sum løgmaður, hevur ábyrgd landsstýrismanna verið skúgva til viks. Einki hevur avleiðingar, óansæð hvat eitt landsstýrisfólk ger, so verður tað glattað út. Eg noyðist neyvan at minna mínar eldru lesarar á, at ein av høvuðsorsøkunum til kreppuna fyrst í 90’unum var, at landsstýrisfólk og løgtingslimir goymdu seg handan kollektivið, og ikki tóku ábyrgd av sínum gerðum. Tí var lógin broytt til persónliga ábyrgd. Nú hava vit eina lóg um ábyrgd landsstýrismanna, har stendur m.a.:
§ 5. Løgmaður ella landsstýrismaður verður revsaður, um hann tilætlað ella av grovum ósketni skúgvar til viks tær skyldur, sum liggja á honum sambært løgtingslóg um stýrisskipan Føroya ella lóggávuni annars ella starvsinnihaldi hansara.
Stk. 2. Ásetanin í stk. 1 er eisini galdandi, um so er, at løgmaður ella landsstýrismaður gevur løgtinginum skeivar ella villleiðandi upplýsingar, ella um hann, tá løgtingið viðger eitt mál, tigur við upplýsingum, sum eru av stórum týdningi fyri tingsins meting av málinum.
§ 6. Revsingin eftir § 5 er bót, hefti ella fongsul upp til 2 ár.
Stk. 2. Er brotið gjørt av ósketni, er revsingin bót ella hefti.
Stk. 3. Bøturnar verða ásettar eftir reglunum um dagbøtur í borgarligu revsilógini.
Lógin liggur her
Tað er púra greitt, at løgmaður ikki hevur dirvi, at gera nakað við tað, at Jørgen Niclassen undir 3. viðgerað av málinum um avtøku av Landsbankanum hevur logið um førleikar og úrslit hjá Landsbankanum. Hesar lygnir, ið Landsbankin prógvar á sínari heimasíðu, hava verið við til at lumpa Løgtingið at avtaka Landsbankan og geva Jørgen uppaftur fríari ræsur. Nú er so spurningurin, um onkur annar ger nakað við málið. Eg gangi út frá, at vit øll kunnu melda eitt tílíkt mál. Men spurningurin er, um ákæruvaldið ikki átti at reist málið sjálvt, alt annað hevði verið sera skaðiligt fyri okkara rættarkenslur. Tað ljóðar í øllum førum rættiliga bandittasligt, at lúgva fyri lóggevandi valdinum fyri at tiltuska sær størri makt og minni eftirlit.


c: text/html

text:
Cap Negret 20 - vikuskiftið í Valencia
Fríggjadagur, Gudmundur hevur fríð og eingin fiskur á Fiskamarknaðinum, so vit fóru ein túr til Valencia, sum er tristørsti býur í Spania við uml 1,6 mió fólkum
Her er ein rundkoyring mitt í Valencia, og her eru fleiri stórir húkar sum í
Klaksvík. Í Spania eru mega nógvar rundkoyringar og allar hava ein ella annan
skulptur
Ótrúligur trafikkur í centrum, ikki minni enn 6 banar hvønn veg
Vit funnu eitt hotel mitt í hjartanum og sum góðtekur hundar, so vit vóru heldig
Her eru vit beint uttanfyri inngongina til
Hotel Europa
Býðráðshúsið, (Ayuntamiento de Valencia) sera flottur bygningur
Posthúsið aftanfyri
Edificio de Correos
Fríggjadagin var sera gott veður, so vit fóru ein rundtúr við
Turistbussinum,
tók 1½ tíma
Sera smalt at koyra
Torres de Serranos
Eitt ella anna symbol á einari rundkoyring
Fótbólt-statium í Valencia
Estadio Mestalla
pláss til 55.000 áskuðarar
Vit búgva høgru meðin handan runda bygningin. Posthúsið utttast til vinstru
Bank of Valencia
Í Burger King við Gudmundur, tí hann vildi bara hava burgara, so aftaná fóru
vit á aðra matstovu at fáa okkum pizza
Stóri tarvafægting bygningurin til vinstru og tokstation til vinstru, bara
200 metrar frá okkara hotel
Tarvafægting, mega stórur bygningur
Tokstatiónin í Valencia
Inni í tokstatiónini
Vit sita beint uttanfyri hotelli hjá okkum :o) Ein spælir trompet fyri okkum
Øll fáa smápengar frá Gudmundur
Man kann leiga sýklur her, 5 metrar frá okkara inngongd
Gangurin til okkara kamar, hotelli er ikki so flott, men sera reint og sera
fitt fólk
Leygarmorgun, mamma er farin inn í El Corte Ingles, eitt slag av Mark and
Spencer
Gudmundur hevur sæð ein spennandi film, so tað verða vit sikkurt noydd til :o)
Gudmundur og bomm
Her kann man fara inn at keypa sær okkurt og so at mála tað við hjálp frá
serkønum :o)
Liggur bara væl fyri, sera smáir figurar
Vit keyptu eitt start-sett við 5 figurum, 8 tubir við litum, penslar og annað
Vit báðir spaseritúr ímeðan mamma shoppar
Stórur Catedralur (
La Catedral )
Kirkja, sum vit vitjaðu
Confession um tú manglar fyrigeving
Málningar av Pávum
Inni í kirkjuni
Tað eru tríggjar inngangir til
La Catedral
Aposla-hurðin
Ein av inngongdinum til
La Catedral í Valencia
Heimasíðan
Í hesum hølinum stendur
kalikurin ( bikari ), sum Jesus drakk av tað seinastu máltíðina
Kalikurin er innilæstur í hesum sera flotta kassanum
Hurðin til kassan
Hettar stendur á hurðini
Gull
Aposlanir
Vit hava sett okkum eina løtu, Gudmundur hyggur og spyr um myndirnar við
tarvafægting, tekur ordiliga synd í tarvunum
Uppi í torninum "Miguelete" hjá Catedralinum, sum er 51 metrar høgt.
Gudmundur taldi 234 trapputrin, flott her uppi frá yvir Valencia
Mega høgt
Har vóru vit tá vit vóru campingtúr í januar
Heilt uppi við klokkuna
Trappurnar í torninum vóru ikki so breiðar, man mátti halda av tá man møtti
fólki :o)
Torni
Figururin, sum Gudmundur málaði og so mamma, figururin er tann til vinstru :o)
Biografur í paralell-gøtuni einar 100 metrar frá okkara hotelli
Laila og Gudmundur standa í kø
12 biografsalar
2 elevatorar til 5 hæddir
Ella var tað 6 hæddir
Eitt matarstað við livandi fiski, alt gott úr sjógnum
Kvøldarmynd uttanfyri hotelli
So er klárt at fara ein túr út at eta, her eru kanska einar 100 at velja
ímillum í okkara gøtu og paralell-gøtuni
Gudmundur ger skúlating, her hava tey skúlating fyri í frítíðini
Oyjoy hann er fittur
Mega konsenttreraður og málar :o)
Sunnudagin eftir morgunmatin fóru vit ein spaseritúr, Gudmundur vildi síggja
Gulliver :o)
City
of Arts and Sciences Valencia aftanfyri
Gulliver
Gudmundur frammanfyri hondini hjá Gulliver
Gulliver liggur bundin niður
City
of Arts and Sciences Valencia her er heilt ótrúliga flott, næstan óverðuligt
Stórur bygningur, miðskeiðis-niðarliga á myndini er ein vørubilum, næstan ein
prikkur í forhold til bygningin
Brúgvin
Pasta bolognese, sum Gudmundur elskar :o)
Gudmundur setur saman og málar figurar, mega smáar figurar, ein er ómálaður,
hinar hevur hann málað. Hettar tímir hann mega væl :o) keyptir í
Valencia frá
Games Workshop
Mega lítlir figurar og smáar detailjur

robotstxt: allowed

filter: keep


text:
Hugsar tú um at blíva gamal
Enn á somu bylgjulongd
Í dag havi eg havt vitjan av mínum góða vini Anders Bøgesvang. Jú sum eftirnavi ber boð um, so er Anders sonur navnframa og fólkakæra prestin Henning Bøgesvang. Anders búleikast til dagligt í Haugesund í Norra har hann nú virkar sum lækni í egnari klinik.
Okkara vinarlag røkkur langt aftur, heilt aftur í studenta tíðina við Gøtugjógv, og enn sum áður so eru vit skjótt á somu bylgjulongd sum tá. Vit hava nógv at tosa um, so ein seinnapartur gongur skjótt.
Eftir eitt sindur av yvirflatiskum práti og fjasi, vit skulu líka dagføra hvønn annan og skrúva eitt sindur uppá frekvensin, so gjørdist práti eitt sindur meira djúpt.
Vit eru samdir um at vit ikki eru heilt ungir longur, onkur vildi kanska sagt at vit eru miðaldrandi menn. Vit tosa um framtíðina, um hvussu vit best útnytta tíðina, og minnast at søkja tað góða og stuttliga lívið. Tað eru løtir í lívinum, tá ið tað ikki er so stuttligt, tá ræður um at duga og ikki minst tora at leita har tað er stuttligt og gott. Lívið er alt ov stutt til at hava tað keðiligt.
Løtan vit báðir høvdu saman í góðveðrinum í dag var góð, og til tíðir stuttlig. Eg fekk eisini at vita, at í øll hesi 15 árini Anders hevur búð í Norra, hava vit ongantíð verið á vitjan, hóast óteljandi innbjóðingar, so nú helt hann tað var tíð uppá at vit gjørdi eitt rend yvir til Norra.
Tað er altíð okkurt at gleðast um
Fríggjakvøldi skrivaði eg nakrar hugleiðingar, um tað at hava evni at hugleiða (reflektera). Íblásturin kom eftir at hava lisið nakrar vælskrivaðar linjur á profilinum hjá Andras Sólstein har hann meistarliga greiður frá hvussu tað er at taka dystin upp við eina 10 ára gamla Laphriaug eitt fríggjakvøld, eftir strævna arbeiðsviku. Andras er ein sannur meistari við penninum.
Tað at hugleiða er ein guðsgáva, sum vit eiga at gera brúk av. Minst til at ríka títt lív við at hugleiða um alt møguligt.
Mín hugleiðing hetta fríggjakvøld var ein áminning til okkum øll, ikki minst til mín sjálvan, at gera brúk av hesari guðsgivnu gávi. Tað at hetta ikki er ein sjálvfylgja, síggi eg at kalla hvønn dag, tá ið eg vitji heima hjá mammu og babba.
15. juni 2013 vóru heili 3265 vitjandi á her á síðuni, tað eri eg sera takksamur fyri, og satt at siga rættuliga ovfarin. Mín vón er at tú sum lesur, hugsar um at njóta hvørja løtu tær unnist her á fold, og minst til at gleðast. Tað er altíð okkurt at gleðast um.


text:
Átta eru deyð, og minst 23 løstaði, eftir at ein sjálvsmorðbumba brast norðanfyri Baghdad, í landslutinum al-Rashidyia. Tað veit tíðindastovan Al–Jazeera at siga.
Sjálvmorðsbumban brast í einum bili, sum bumbumaðurin koyrdi inn í eftirlitisstøðina.
Tað er bert ein dagur síðan, at ein onnur sjálvmorðsbumba kravdi tólv mannalív á einum marknaði í sama landsluti.
Bagdad er í serstøðu, eftir at tvær sjálvmorðsbumbur kravdu meira enn 300 mannalív 3. juli í ár. Tann bumban var tann ógvusligasta í trettan ár.
Orsakað av, at tað hava verið so nógvar bumbur seinastu tíðina, hevur USA boðað frá, at tey senda fleiri hermenn til Irak at hjálpa Irakisku stjórnini at basa ISIS.
Keldur:
Iraq: ISIL claims deadly checkpoint attack near
IS Claims Another Suicide Bombing in Baghdad Suburb


text:
Komandi sunnudag 24. september 2017 verður val til týska Samveldistingið. Allir 598 samveldistingslimirnir standa fyri vali. Øll tekin í sól og mána peika á, at Angela Merkel og flokkur hennara Kristindemokratarnir aftur verða tey sum verða við yvirlutan, tá atkvøðurnar eru taldar upp sunnunáttina. Vit fara í hesi grein at hyggja nærri at baldrutu søgu Týsklands síðani endan av 2. veraldarbardaga
Dagurin er 30. apríl 1945, og førarin av 3. Ríkinum, Adolf Hitler, og kona hansara Eva Braun, byrja av álvara at


text:
- Hóast góða samstarvið millum londini er tíðin komin at endurskoða Hoyvíkssáttmálan.
Soleiðis ljóðar semjusøkjandi útsøgnin frá fundi millum uttanríkisráðharrarnar í Føroyum og Íslandi, sum var sunnudagin.
Talan var um árliga ráðharrafundurin í Hoyvíksráðnum, har uttanríkisráðharrarnir í Føroyum og Íslandi hittast at viðgera mál viðvíkjandi Hoyvíkssáttmálanum.
Á fundinum vóru ráðharrarnir, Poul Michelsen og Lilju Alfreðsdóttir samd um, at hóast góða samstarvið millum londini, er tíðin komin at endurskoða Hoyvíkssáttmálan við atliti at, hvussu størri javnvág fæst í handilssamstarvið millum londini.
Avtalað varð, at embætisfólk úr londunum báðum fara undir at gjøgnumganga sáttmálan, nú 10 ár eru liðin síðan hann kom í gildi. Úrslitið av arbeiðinum skal verða ein felags frágreiðing, ið verður løgd fyri ráðharrarnar.


text:
Sverri Jacobsen hevur um nakar myndað føroyskan hond- og fótbólt gjøgnum ein mansaldur.
Sverri var sum spælari ein undangongumaður í fótbólti og hondbólti. Hann skaraði framúr á HB-liðnum, sum spældi so væl í 60- og 70-árunum, og í Kyndli spældi hann á besta liðnum langt upp í 80-árini. Í báðum ítróttargreinum hevur hann vunnið eina rúgvu av meistaraheitum, men serliga er tað hansara háttur at spæla bæði fótbólt og hondbólt, sum ger, at fólk enn minnast hann við gleði.
Hann var bæði gløggur og frekur, og tað var ofta hann, sum gjørdi spælið vakrari og stuttligari at líta at.
Sverri spældi á landsliðum í báðum ítróttargreinum, og við tað at hann var so gávaður, kundi hann røkja fleiri ymsar leiklutir. Tá ið hondbólturin fór at royna seg í altjóða kappingum, var Sverri við, og hann dugdi sum fáur at finta og spæla aðrar fríar, tá ið tørvur var á tí.
Sverri Jacobsen var ein sera avgerandi partur av liðum í HB og Kyndli, sum munnu vera millum tey mest eyðsýndu yvirhøvur í føroysku ítróttarsøguni. Seinni gjørdist Sverri ein væl dámdur og dugnaligur venjari, hjá ungum og vaksnum um landið, og tað hava nógv føroysk feløg fingið ágóðan av.
Sverri Jacobsen verður ikki gloymdur fyri síni avrik á føroysku vøllunum og í hallunum.


text:
26 lærarar fingu læraraprógv í summar. Av teimum hevur eingin fingið fast starv; 13 hava fingið tíðaravmarkað starv í eitt skúlaár, meðan fýra hava fingið starv í styttri tíð, heilt niður í ein mánað.
Hetta upplýsir Herálvur Joensen, formaður í Føroya Lærarafelag, á heimasíðuni hjá Lærarafelagnum. Lærarafelagið hevur sent øllum lærarum, sum fingu læraraprógv í summar, eitt spurnarskema, og 25 av teimum 26 lærarunum hava svarað.
- At helvtin av nýútbúnu lærarunum hava fingið starv, væl at merkja tíðaravmarkað starv, er á ongan hátt nøktandi. Eftir fýra ára lestur standa lærararnir eftir við ótryggum ella slett ongum starvi. Og tað eru eingi útlit fyri, at støðan fer at batna. Barnatalið í fólkaskúlanum minkar áhaldandi, og tepra játtanin til fólkaskúlan gevur ikki rúm fyri at gagnnýta tær væl útbúnu lærarakreftirnar, sum eru, sigur Herálvur Joensen, formaður í Lærarafelagnum.
Sambært Herálvi Joensen eru lærararnir fullvæl greiðir um, at trupulleikar eru at fáa starv í fólkaskúlanum. Tey hava søkt starv í fleiri skúlum, heilt upp í 26 umsóknir og í miðal fleiri enn átta umsøknir í part.
- Tað gevur eisini eina ábending um, at nýggju lærararnir eru tilvitaðir um avmarkaða talið á størvum, at fleiri hava tikið av størvum rættiliga fjart frá bústaðnum. Seks av lærarunum skulu koyra millum 10 og 170 kilometrar til arbeiði. Í miðal koyra teir seks lærararnir, sum ikki búgva í somu kommunu, har skúlin liggur, 78 kilometrar aftur og fram hvønn dag, hevur formaðurin í lærarafelagnum roknað seg fram til.
Komandi ár verða aftur eini 25-30 nýggir lærarar í røðini at søkja um starv. Nýggju læraranir vita tískil, at tað er umráðandi at fáa starv beinanvegin, tí umráðandi er at hava styttri ella longri arbeiðsroyndir at vísa á, tá ið kappast verður um størvini.
Lærarafelagið hevur fleiri ferðir víst á, at Námsvísindadeildin við millumbilum kundi lagt dent á eftirútbúgving av lærarum, heldur enn at útbúgva nýggjar lærarar.


text:
Søga Frelsunarhersins í Føroyum
23. oktober 1924
varð Tórshavnar korps opnað. Fyrsti leiðarin var Ensein A. Juul Pedersen, ið var dani. Frammanundan høvðu Føroyar havt vitjan av ymiskum offiserum á ferð til og úr Íslandi.
Tey fyrstu møtini vóru hildin í Losjuhúsinum. Tann fyrsta tíðin var ikki løtt, men nakað av fólki kom til møtini. Sum fráleið komu fleiri til trúgv á Jesus. Eftir einum ári vóru 12 soldatar vígdir, og ein var yvirfluttur úr Noregi. Hesin flokkur var ýðin eftir at tæna sínum Harra, og tað blivu fleiri soldatar.
Ta fyrstu tíðina stóð korpsið undir Danmark, síðan eina tíð under Onglandi. Í 1934 kom korpsið undir norska leiðslu. Teir fyrstu norsku leiðararnir vóru kapt. Arne Fiskaa og lt. E Kronberg Hansen. Teir opplivdu eina góða og vælsignaða tíð, og nógv blivu frelst og vígd til soldatar.
Okkara núverandi hús eru keypt longu í 1926, og liggja væl fyri mitt í býnum. Aftaná at tey eru umvæld, eru tey í dag ein vakur bygningur.


text:
ONS 2016 er í døgunum 29. august – 1. september. 62N skipar fyri ferðing í sambandi við messuna, og bíleggingar fara fram hjá Fjólu á 62N.
Tilmelding til ONS 2016 fer fram í seinasta lagi 29. mars við at senda ein teldupost til Jórun Gardar á jorun@industry.fo. Tilmelding skal vera skrivlig.
Seinast luttóku 11 fyritøkur, myndugleikar og feløg á básinum. Vónandi verður luttøkan ikki minni góð hesuferð.
Skipað verður fyri kunnandi tiltakið í Vinnuhúsinum mánadagin 14. mars kl. 15.00.
Í sambandi við ONS 2016 og í sambandi við at Oljuvinnufelagið er farið undir eitt miðvíst arbeiði at staðseta Føroyar sum maritiman tænastudepil, verður skipað fyri kunnandi tiltaki í Vinnuhúsinum mánadagin 14. mars kl 15.00.
Á skránni er:
- Kunning og orðaskifti um átakið at marknaðarføra Føroyar sum maritiman tænastudepil
- Føroyska luttøkan á ONS 2016
Tiltakið er alment, og ikki bert fyri tey, sum hava ætlanir at fara á ONS 2016.
Meira fæst at vita um tiltakið og luttøkuna á ONS 2016 við at venda sær til Jórun Gardar, jorun@industry.fo ella á telefon 739913.


text:
Undir heystgráu skadduni, sum í dag kom rullandi av Gjáarskarði, millum Líkstein og Smalubrúgv og oman í Moldbakkarnar í Gjáardali, og hevði bestan hugin at súgva og læsa seg um alla ta litføgru bygdina, var tað sum um tey bæði gulu húsini, einar gular vindskeiðir og ein gulur durakarmur hinumegin ánna, brutu sær slóð úr gráanum, sum dreiv úr Nøvini, Middagsfjalli og Tyrli, og ikki fann ró fyrr enn niðri við hylin á Lítlafløtti í Stórá, sum longur uppi lýddi navnið Daláin. Soleiðis finnur alt sína leið av hæddunum, niður í túnið og at enda til tað, ið undir býr.
Á Gjáargarði møtti eg fryntligu Onnu Tórgarð, sum situr í móttøkuni og vísir mær útsýni yvir bygdina og út í havið. - Her eru fitt av fólki og tað gongur framá at víðka um tíðarskeiðið, tá ferðafólk og ráðstevnugestir vitja. Fleiri vilja uppliva Føroyar við brimi og tí hugtakandi ljósskifti, sum ofta er í illveðrinum um vetrarnar, sigur Anna.
Ørindini norðuri við Gjógv í dag eru bóklig. Fyri Nám skal eg hitta seks prestar, sum undir leiðslu av Ann Dahl Hansen skriva føroyskt tilfar til konfirmatiónsundirvísingina, sum hvørt ár fevnir um eini 500 tannáringar, ið prestarnir skulu undirvísa í sjeynda, onkuntíð áttinda, flokki, alt eftir um konformatiónin er um várið ella heystið. Bólkurin, sum er settur av Jógvani Fríðriksson, biskupi, telur frá vinstru á myndini niðanfyri Theodor E.D. Olsen, Kvívík, Ann Dahl Hansen, Tórshavn, Derhard Jógvansson, Tórshavn, Bergtórur Hjelm Bjarkhamar, Hvalvík, Hanus á Gørðum, Klaksvík og Símun Persson Jacobsen, innan Glyvur.
Nevndin hevur skrivað tilfar til konformatiónsundirvísingina, men vil hoyra hvørji forlagsráð Nám, sum júst hevur givið út fullfíggjað kristnitilfar frá fyrsta til níggjunda flokk, hevur at geva í tílíkum føri. Eins og í øllum øðrum førum er Nám altíð áhugað at hjálpa og vegleiða, tá almenn ynski er um tað. Í hesum føri eru eingir tvørleikar, bara samstarvsmøguleikar, tí uppgávurnar eru millum almennar stovnar og ásettar í lóg og reglugerðum um útgávu av føroyskum undirvísingarmiðlum og so ferming í kirkjuni. Ein frálíkur fundur við seks ungar prestar um upplagdar samstarvsmøguleikar í einum góðum landi. Eftir so hugvekjandi fund er stuttligt at ganga í bygdini og síggja, hvat hongur millum tað himmalsku skadduna og jarðiska túnið.
Við havinum fyri framman, men millum bøin og kirkjuna, er ein minnisvarði settur, sum Fritjof Joensen (1920-1988) gjørdi í 1971. Hon hyggur upp á luftina, annar sonurin niður fyri seg og hin út í Djúpini. Munnu tey vænta pápan av útróðuri, ella er vónin longu knúst og tey sita fátrúgvin við kirkjugarðin? Listamaðurin hevur seinni í sjeytiárunum gjørt frábrigdi av sama myndaevni og til sama endamál í Klaksvík og í Vági.
Á heimasíðuni Ungu Føroyar eru tey komin fram á ein gamlan stíl um heimbygdina, sum Sigurð Joensen (1911-2011) hevur skrivað í Gjáar skúla, tá Jóhan Kallsoy (1892-1973) var lærari har. Heitið á stílinum er Heimbygd mín og verður endurgivin her:
Heimbygd mín eitur Gjógv. Hon er norðasta bygd í Eysturoy og ein tann norðasta bygd í Føroyum. Gjógv er ein vøkur bygd, og uttan um hana eru fimm stór fjøll, tey eita Tyril, Middagsfjall, Gráfelli, Nøvin og Fjallið. Tað eru fleiri dalar uttan um bygdina; fyrst er tað Gjáardalur heimanfyri; táið vit ganga norðeftir upp úr dalinum, koma vit niðan í Barmin og so niðan í Rossabotn. Har skera tey torv, og ganga vit eystureftir niðaneftir, koma vit í Grønadal og so eystur um Klubban og oman í Tjørnudalin, so eystur um Eggina og eystur á Skúvadal. Táið vit ganga frá bygdini niðaneftir, koma vit niðan á Barm, haðani norð um Hálsin ella vit ganga norð um Múlan; so koma vit á Ambadal. Her er allastaðni líka vakurt. Tað eiga nakað nógvir heiðafuglar har í haganum. Har eru bæði tjøldur, spógvar, mýrisnípur, títlingar, starar og aðrir. Ternur, likkur, og í bjørgunum er lomvigi, lundi, álkur og skrápur, skarvur, ritur, havhestur og fleiri. Bygdin sjálv er eisini vøkur. Mitt oman gjøgnum hana rennur ein stór á, og tann stóra gjógvin sker seg inn í hana. Gjógvin er lendistøð hjá gjáarmonnum, har lenda teir fyri tað mesta, men tað eru eisini aðrar lendistøðir. Gjógv er gott útróðrarpláss, men tað er nakað kyrruvant, tað er ofta um veturin, at teir mugu draga bátarnar upp á Gjónna. Korn- og eplipláss er tað eisini toluliga gott, men torvpláss er tað ikki gott. Tað eru nógv neyt og nógvur seyður við Gjógv. Gjógv er nú ein fittliga stór bygd, tað eru o.u. 90 hús nú. Kirkjugarður er nú komin, men tað eru fá ár síðani. Nú er eisini tos um at fáa eina kirkju .Meðan skúlin er bygdur í 1883 og lat aftur í 2009, skuldi ganga útvið hálv øld, til gjáarfólk kundu fara í kirkju í heimbygdini. Um heystið 1925 varð ein sjeymannanevnd sett at fáa kirkju bygda. Nevndarformaður var Vilhelm Nielsen, sóknarprestur á Nesi, sum eisini teknaði kirkjuna, og næstformaður og kassameistari var lærarin Jóhan Kallsoy. Arkitekturin J.P. Gregoriussen skrivar í bókini Nýggjaru kirkjurnar (1999): Í eini Synsforretning, ið er send til Færø Provsti 26. mai 1929, siga teir báðir, Tømrermester Zacharias Jacobsen og Stenhugger Elieser Hansen, begge af Thorshavn, at teir nú hava skoðað tað nýggju kirkjuna við Gjógv, og er niðurstøða teirra m.a. henda: Kirkebygningen, som blev nøje efterset, befandtes at være godt og solidt opført, baade ind- og udvendig. Tveir mánaðir, áður enn kirkjan skuldi verða vígd, sendi bygginevndin Jákupi Dahl, prósti, eitt skriv við teirri umbøn, at øll vígslugudstænastan skuldi verða á føroyskum, tí at tað var vanligt fólkaynski í bygdini. Og so varð. Trinitatis sunnudag 26. mai 1929 var so henda søguliga kirkjuvígsla framd í verki.
Altartalvuna málaði Niels A. Kruse (1871-1953). Tað er hugvekjandi, at samstundis sum móðurmálið á fyrsta sinni verður nýtt á henda hátt, sleppur ein listamaður úr sama umhvørvi, grannabygdini Eiði, at gera altartalvuna, og at hesin velur at flyta eitt bíbilskt myndaevni í heimligt umhvørvi, ið er sjálvt útsýnið úr nýbygdu kirkjuni. Við Djúpunum og eyðkenda Kallinum í baksýni, síggja vit føroyskar bátsmenn, helst úr júst hesi bygdini, ið varð so hart rakt, at ikki færri enn 33 mans fórust á sjónum árini 1870-1920, og ein kotaklæddan bátsmann, sum vaðar í aldunum móti Jesusi, ið gongur á sjónum og leggur bylgjurnar niður. Niels er abbi Sigruna Gunnarsdóttir og langabbabeiggi mín. Sigrun brúkar steffeliið hjá abbanum, tá hon málar undir Hvítakletti uppi í Kolli. Niels A. Kruse er grivin á Eiði.
Fjallavegurin til Eiðis er enn sum áður spennandi at koyra eftir. Ljósið skiftir og hann melur av ymsum ættum. Her er ikki at læra seg ættarskil, men heldur trøllasøgur, og so hana um Tussatind, sum forrestin stendur í nýggju Kristnibókini til fimta flokk.
Komin um Eiðsskarð og Vombina, er vegarbeiði undir Svarthamri, omanfyri Vabbisá og Ærgisá, sum báðar renna út í Eiðisvatn, sum nú er størri og elektriskari enn nakrantíð.
Og komin um Fitjar og Loranstøðina, sæst út í Norðhavið har Risini og Kellingin standa og langta mót Íslandi og gremja seg um, at sólin nakrantíð kom upp. Og so sæst fyrr so vakra bygdin Eiði, sum nú er farin at savna seg um eitt hol í jørðini, so sum allir aðrir føroyingar eisini gera. Fyrr søgdu tey at gera hol í sjógv, men nú er modernaða uppáhaldið hol í jørð. Kanska er tað so, tá øll siga tað. At framtíðin er eitt hol í jørðini.
Hóast tað er farið at regna av grimd, telji eg tjúgu svanir niðri á Vatni. Tað hevur ikki verið vanligt at svanur eigur í Føroyum, men síðani 2008 hava svanapør við ungum verið at sæð niðri á Vatni á Eiði. Hetta svanaparið var so vinaligt at leggja stilt og taka høvdið upp úr móruni, so eg uttan sutl kundi stilla inn til eina mynd í grimdarregninum í Múlavík.
Og tá eg skuldi venda bilin á Umvarpinum niðri á Møl, var sovorði fuglameingi, starar og krákur, sum tyrptust um okkurt eg ikki sá. Opnaði bilhurðina og sá og luktaði hesa praktfullu sjón, ið ikki bara vitnar um árstíðina, men eisini um at jørðin og tað, ið undir býr, krevur sítt.


text:
Úr havanum síggja vit yvir í henda "swimming poolin". Ein annar eins "swimming-poolur" er bert 60 metur frá. Vit kunnu brúka hylarnar sum teir eru okkara egnu.
Summarhús í Spania til leigu !
Úr havanum síggja vit yvir í henda "swimming poolin". Ein annar eins "swimming-poolur" er bert 60 metur frá. Vit kunnu brúka hylarnar sum teir eru okkara egnu.
Leiguprísur:
Prísurin er:
Háárstíð
kr 575- pr dag íroknað internet.
Lágárstíð kr. 360,- pr dag íroknað internet
.
Harafturat skal gjaldast 60€
fyri endareingerð.
Háárstíð er frá 1 juni til 31 august, í páskavikuni og heystferiuni.
Sovipláss: 2 kømur á tvær sengur + dupult sovisofa í stovuni. Eisini er ein feltsong.
Húsið er eitt av sera fáum við tráðleysum interneti
Okkara nærmasta strond er - La Zenia strondin
Nú er ein MEGA handilsmiðstøð opnað, bert 1 km frá húsinum. Handilsmiðstøðin eitur Zenia Boulvard (http://www.zeniaboulevard.es ) -har eru 180 handlar.


text:
- Tíðindi, mentan og ítróttur
Føroyar vunnu á Sveis
Púra óvæntað hevur føroyska U-21 landsliðið fingið best hugsandi byrjanina upp á HM-undankappingina.
Føroyar vunnu 28-24 á Sveis, sum undan kappingini var mett sum sterkasta landið í bólkinum.
Støðan í hálvleikinum var 16-14 til Føroyar.
Toppskjúttarnir hjá Føroyum vóru Helgi Hoydal, Áki Egilsnes og Fríði Weyhe. Teir skutu fýra mál hvør.
Við sigrinum hava Føroyar møguleika at spæla seg víðari til HM-endaspælið, men enn eru tveir dystir eftir.
Føroyar spæla í morgin ímóti Ísrael. Dysturin verður í høllini á Hálsi klokkan 18.00.
Finnland vann fyrr í dag 36-30 á Ísrael.
Dysturin ímillum Føroyar og Sveis kann síggjast her: https://www.youtube.com/watch?v=lLvaM080E2k
mynd: jn.fo
Sí eisini


text:
Býráðið hevur í kvøld sett Tórbjørn Jacobsen í starv sum havnameistari í Runavíkar havn. Umframt havnalagið í Runavík umfatar havnaøkið Glyvrar, Søldarfjørð, Skála, Oyndarfjørð og Funningsfjørð. Harafturat eru eisini fleiri smærri lendingar og bátahyljar í kommununi. Afturat havnameistaranum eru 2 havnaumsjónarmenn í starvi.
24.06.2010
Nýggjur havnameistari í Runavíkar kommunu
- Foreldragjøld
- Runavíkar kommuna raðfestir ferðavinnu
- Joan Skibenæs kommunulækni í Skálafjarðar læknadømi
- Svimjihallarverkætlanin – kunningarsíða
- Hoyr um annan – hygg um teg sjálvan
- Fráboðan um forskúlar undir verkfallinum
- Vit ferðast ikki ígjøgnum lívið einsamøll
- Krubban
- Nýggjárshald á Skála
- Nýggárshald í Saltangará
- Bannað at brenna spillolju
- Kommunuskrivstovan og Kunningar- stovan um jólini og nýggárið
- Syngja jólini inn í Kelduni
- Loyvi til nýggársbál
- Verjugrót á Bakka
- Fjøruvegurin á løgtingsfíggjarlógini 2018
- Vatnverk í Æðuvík
- Málningaframsýning á Skála
- Ruskplássið í Oyndarfirði stongt
- Kunning um barnaansingargjøld í samband við verkbannið


text:
Andakt
Eitt nýtt ár
”Sum dagar tínir skal tín styrki vera! ”
5. Mós. 33,25
Lat meg siga tær, hvat ið eg síggi, tá ið eg hyggi inn í tað nýggja árið. Eg síggi eina gøtu úr hesum januar til komandi januar. Eg síggi ein veg, sum er skaptur av Guds fyrivitan og fyriætlan.
Einki í framtíðini er av tilvild, nei, heldur ikki, tá ið lítli spurvurin fellur til jarðar, ja, øll hárini á høvdi tínum eru tald - allar komandi hendingar í árinum eru lagdar til rættis og ásettar.
Tað eru ikki bara allar snúningarnar á vegnum, sum eru merktar á tí guddómliga kortinum, men eisini allir steinarnir á vegnum, øll morgundøggin og alt kvøldtámið, sum legst á grasið, ið veksur við vegjaðaran.
Vit skulu ikki ganga í eini vegleysari oyðimørk: Harrin fer ikki skeivur. Hann hevur í sínum fullkomna vísdómi og óendaliga kærleika lagt og skipað fyri gøtu okkara: “Harrin festir mansins stig, og tokka til veg hans hann hevur;” Sálmur 37,23.
Men eg síggi eisini ein vegleiðara, ein førara, sum vil fylgja okkum allan vegin. Hann steðgar á, so at hann fær fylgt okkum hvørt petti av vegnum. “Harrin skal sjálvur ganga undan tær; hann vil vera við tær og ikki sleppa tær ella geva teg yvir; tí skalt tú ikki óttast og ikki vera ræddur!« ”
5. Mós. 31,8.
Eg síggi, at tú fært styrki til hesa gonguferðina. Tá ið vit koma til tað staðið, har ein byrða verður løgd á okkum, fer tað eisini at vera staðið, har vit skulu fáa megi og kraft. Við eitt og hvørt Guds barn vil Harrin siga: ”Sum dagar tínir skal tín styrki vera! ”
5. Mós. 33,25
“Kirkeklokken”.
E. Campbell umsetti
Kelda Jesus4all.fo


text:
Manglar tær íblástur til vetrarlesnað? Kom á bókakafé á Býarbókasavninum hósdagin 30. november kl. 17.
Vetrartíð er lesitíð, men kanska manglar tær íblástur til hvørja bók, tú skalt fara í holt við í vetrarmyrkrinum?
Á vetrarbókakafé geva bókavørðir á Býarbókasavninum lesiprei til heilt røttu bøkurnar til veturin.
Bókasavnið bjóðar okkurt at leska sær við, og við tær heim fært tú eisini ein bókalista til íblástur.
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
Floksleiðarin í høgravíðgongda russiska flokkinum LDPR, Vladimir Zhirinovsky, hevur eftir øllum at døma heitt á russiska forsetan um at vísa øllum heiminum sína styrki við at sleppa einari kjarnorkubumbu yvir eina oyggj 200 fjórðingar úr Skotlandi.
Tað kann vera Føroyar, hann meinar við.
Russiski topppolitikari er komin við teimum skelkandi boðunum fyri at gera tað greitt, at Kreml er sinnað at prógvað sína hernaðaligu megi fyri restini av heiminum. Og fyri at vísa, at Russland framvegis er ein meginleikari á altjóða pallinum.
Hetta skrivar Mirror í Bretlandi, sum hevur søguna frá einari beinleiðis sending í russisku sjónvarpsrásini Rossia 1. Sambært Mirror verður Zhirinovsky endurgivin fyri at siga nakað soleiðis:
"Í Norðsjónum er ein lítil oyggj, eitt lítið land við 200.000 íbúgvum. Brússel átti at sagt: Hygg, her er ein oyggj. Nú er eingin oyggj. Landið er ikki til longur. Vit skuldu víst, hvat okkara kjarnorkumegi er før fyri."
Tað er ikki greitt, hvat fyri land hann vísir til heilt ítøkiliga. Føroyar, eins væl og Hetland ella Orknoyggjar, kunnu liggja í økinum, hann peikar á, men tað passar ikki til fólkatalið. Tað kann eisini vera Ísland, har fólkatalið hóskar eitt sindur betur, men landafrøðin ikki er eins neyv.
Kreml hevur ikki viðmerkt tíðindini, sambært Mirror.co.uk.
Greinin er at lesa her.
Viðmerkingarnar koma í kjalarvørrinum á einum stríði, sum er íkomið, tí USA og Nato vilja seta upp ein nýggjan radaraskjøldur í Evropa, nærhendis Svartahavinum. Russarar taka hetta sum ágang móti teimum, og Putin hevur longu hótt við at svara aftur, skrivar Mirror.co.uk.
Vladimir Zhirinovsky er kendur fyri sínar margháttligu og víðgongdu útsagnir. Hann er anti-vesturlendskur populistur við einum nationalistiskum orðaleiki, sum eisini verður skírdur fasistiskur. Ikki øll taka hann í álvara, men hann hevur eisini sínar stuðlar, og tá ið hann fylti 70 ár nú mikudagin, komu fleiri enn 5.000 fólk at heiðra hann. Hann hevur stovnað høgraflokkin The Liberal Democatic Party of Russia, sum hann er formaður í.


text:
Útbúgvingin er bæði praktisk og teoretisk
Útbúgvingin er býtt upp í tveir partar, ein praktiskan og ein teoretiskan. Skúlin tekur tvey ár. Sum næmingur kemur tú runt í øllum arbeiðsøkjum bankans. Ein ætlan verður gjørd fyri hvønn næming, og har verður ásett, hvussu leingi, tú verður í hvørjum øki.
Fyrra árið endar við einari skrivligari próvtøku, og seinna árið endar við einari verkætlan, sum tú skalt verja. Tú lærir at skilja tørvin hjá viðskiftafólki, ráðgeva teimum, umframt at tú sjálvsagt lærir um allar tænastur bankans. Fyrra árið hevur tú fimm kravdar lærugreinir:
- Ráðgevi í fíggjarheiminum
- Kundin og fíggjarfyritøkurnar
- Fíggjarligar vørur
- Fíggjarligar fyritøkur og samfelagið
- Fíggjarheimurin
Endamálið við útbúgvingini er millum annað, at tú sjálvstøðugt skalt kunna ráðgeva viðskiftafólki og skilja fíggjarligar trupulleikar.
Dugnaligir starvsfelagar
Mín fyrsta fatan av BankNordik var góð. Eg varð sera væl móttikin av starvsfelagunum, sum eru dugnaligir og hjálpsamir.
BankNordik leggur stóran dent á trivnaðin millum starvsfólk, og tað haldi eg vera sera umráðandi. Umframt ókeypis frukt og kaffi verður skipað fyri skeiðum, útferðum og veitslum. Samanhaldið millum ‘tey ungu’ her í bankanum er gott, og tað gongur ikki long tíð millum, at vit gera okkurt saman. Vit fara út at eta, bovla og kanska ein túr í býin av og á ;o)
Nøgd viðskiftafólk
Mær dámar sera væl. Í BankNordik hendir hvønn dag okkurt nýtt og spennandi. Tú møtir nýggjum fólki, og einki er so jaligt sum at síggja viðskiftafólk, ið fara úr bankanum væl nøgd og glað.


text:
3740,3 míl = 6019,42936 kilometrar. Soleiðis sigur roknimaskinan og kilometurteljarin, tá vit lótu bilin aftur til Hertz á flogvøllinum í Los Angeles í dag. Ferðin í USA er av og nú er bara heimferðin eftir. Úr Los Angeles gongur tað slag í slag, fyrst 5428,2 míl ella 8735,6 km til Heathrow í London og so 609 míl ella 980 km til Kastrup í Danmark, har Atlantsflog flýgur okkum 834 míl ella 1342 km heim til Føroya.
MC Felagið plagar at siga at longsti teinur at koyra í Føroyum eru teir 112 km millum Viðareiði og Gásadal. Tí er tað ein serlig fragd hjá okkum, sum eru úr so lítlum landi, at leggja aðrar víddir undir seg á amerikansku vegunum. Í 35 dagar koyrdu vit gjøgnum Texas, New Mexico, Nevada og Kalifornia, gistu á 17 hotellum og skrivaðu 57 bloggar.
Seinasti avstingari, innan vit lótu bilin aftur til Hertz, var inn í heimsins størsta plátuhandil, Amoeba, á Sunset Boulevard í Hollywood. Innkoyring beint av gøtuni og frí parkering í kjallaranum. Spurdi til stuttleika um nýtt frá Russ Taff, bara fyri at hoyra okkara kæra heimland nevnt og smakka tað á hesum leiðum.
- Jú, tað var akkurát komin ein nýggj fløga við einum undarligum navni, Fa-Fa-Ro-Ro, ella okkurt sovritt. Tíanverri er hon ikki komin í handilin enn, men hetta er heitið, sigur fryntliga sølukvinnan og gevur mær ein gulan seðil, mitt millum øll tilboðini, eina Bob Dylan boks og eina signeraða tekning av heimsins stuttligasta plátuhúsa Ship arriving to late to save a drowning witch hjá Frank Zappa.
Á loftinum eru filmar, ikki bara dvd og blue ray, men eisini old school vhs. Starvsfólkini viðmæla ymsar filmar og her fáast eisini sjáldsamir stuttfilmar. Hugagóð tænasta hjá Amoeba.


text:
Á samkomu í Løkshøll í Runavík leygardagin 25. mars fekk útvarps- og sjónvarpsmaðurin og yrkisbókahøvundurin, Suni Merkistein, móðurmálsvirðislønina í 2017. Har varð skipað fyri móðurmálsdegnum, ið sum vant er á føðingardegi V. U. Hammershaimbs.
Tórbjørn Jacobsen, borgarstjóri, handaði virðislønina vegna landstýriskvinnuna Rigmor Dam.
Tað vóru Málráðið, Mentamálaráðið, Nám, Sosialurin og Móðurmálslærarafelagið, sum aftur í ár skipaðu fyri Móðurmálsdegnum, ið er alment og ókeypis tiltak. Móðurmálsvirðislønin, sum Mentamálaráðið letur, er 25.000 kr.
Móðurmálstiltakið í Løkshøll byrjaði við, at Zakaris Svabo Hansen, formaður í Málráðnum, bjóðaði vælkomin. Síðan setti Rigmor Dam, landstýriskvinna við mentamálum, Móðurmálsdagin 2017.
Elinborg Pálsdóttir sang í tveimum umførum. Ásbjørn Berthelsen spældi kontrabass.
Málráðið hevur í ár valt yrkismál sum evni. Evnið varð lýst í fimm stuttum fyrilestrum.
Fyrsta fyrilesturin helt Jógvan í Lon. Hann var um yrkismál og almannamál. Frá hesum fyrsta yvirskipaða fyrilestri, sum gav eitt gott yvirlit, fóru vit til ein meira spesifikkan fyrilestur um yrkismál í skúlabókagerð beint nú. Tað var Elin Henriksen, sum greiddi frá um orð, ið verða brúkt í nýggjum roknibókum, sum hon ger fyri Nám. Roknibøkurnar eru týddar úr norskum. Triðja fyrilesturin í fyrra umfari hevði Marjun Arge Simonsen, sum greiddi frá um yrkisorðagerð.
Eftir ein kaffisteðg í matarhøllini í Løkshøll vóru tveir fyrilestrar. Hin fyrra hevði Maria Dam, sum røddi um yrkismál í evnafrøði, og hin seinna hevði Randi Kúrberg, ið røddi um føroyskt ítróttamál. Eftir henda væl valda fyrilestur varð Móðurmálsvirðislønin handað, fyrst og fremst fyri júst eitt gott og livandi føroyskt ítróttamál.


text:
Dagstovnurin við Stórá
Dagstovnurin við Stórá
Rituvíkarvegur 35
640 Rituvík
Tlf. 44 76 30
T-postur: fritansing.ru@runavik.fo
Leiðari: Sonja Olsen
Beinleiðis telefonnr. og teldupostadressur:
Stovnurin byrjaði 01.08.08 Stovnurin er eitt frítíðartilboð til børn í forskúla, 1 flokki og 2 flokki. Dagstovnurin er í Rituvík og liggur tætt við náttúruna, spælipláss, fjørðuna, og rundan um stovnin er eisini stórt øki við ymiskum avbjóðingum.
Stovnurin er býttur upp í tríggjar stovur: Skákið, Tippið og Nabbin, eisini er verkstað og fimleikeikahøll
Endamál
Endamálið hjá Dagstovninum við Stórá er, at barnið eftir lokna skúlatíð, hevur tryggar karmar og er undir uppsýni av vegleiðandi vaksnum.
Vit leggja dent á, at menna teir sosialu, og persónligu førleikar hjá barninum.
Tá ið barnið er á dagstovninum, er stórur partur av degnum við fríðum spæli, meðan nakað er við skipaðum tiltøkum. Haraftrat bjóða vit børnunum tilboð av ymiskum virksemi, sum tey kunnu taka lut í, um tey hava hug.
Kunning: Gerandisdagurin og praktisk viðurskifti
- Stovnurin er opin hvønn dag eftir skúlatíð og fram til kl. 17.00 tó hevur stovnurin opið allar skúlafrídagar hjá skúlanum frá kl.07.30 – 17.00.
- Stovnurin er fyri børn, sum ganga í forskúlanum Brúgvin, 1. og 2. flokki
- Avlýsir skúlin skúlagongdina vegna veður, er stovnurin eisini stongdur.
- Hava børnini frí ella eru sjúk, vilja vit hava, at foreldrini boða frá hesum. Boðini kunnu eisini sendast sum SMS-boð á Nabban á tlf. 237991, Tippið 237992 og Skákið á tlf. 237993
- Tann, ið fer avstað við barninum, skal siga einum starvsfólki frá. Hetta er ein umráðandi partur av tryggleikanum hjá stovninum.
- Børnini fáa bjóða mat “ kalt borð” tá tey koma úr skúlanum og kostar hetta 20 kr um vikuna. Børnini eta millummála uml. kl. 14.30 og fáa børnini mjólk og vatn til máltíðirnar.
- Stovnurin átekur sær ikki at syrgja fyri, at børnini fara til frítíðarítriv, føðingardagar og annað uttanfyri stovnin.
- Børnini skulu hava skiftiklæðir á stovninum.
- Sjúk børn kunnu ikki koma á stovnin. Um barn tygara hevur fingið smittuberandi sjúku s. s. eygnabruna, lús, barnaorm, barnasár hava tit skyldu til at boða stovninum frá, so øll kunnu blíva kunnaði um hetta.


text:
Støðisupplýsingar
Roknskaparár
01.04 - 31.03
Stovnarar
Jens Kristian Haraldsen
Inngjaldingarháttur
Kontant kr. 125.000,00 til kurs 100
Tekningarreglur
Felagið verður bundið við undirskrift av stjóranum.
Endamál
Endamál felagsins er a eiga og reka handil, projektering, handverk, tænastu o.a. virksemi í hesum sambandi.
Stovningardagur
19-12-2008
Vinnugrein
Aðrar tænastuveitingar
Annað tænastuvirksemi
Virkislýsing
TÆNASTUAVTALUR
Fyribyrgjandi viðlíkahald við eini tænastuavtalu veitir tryggleika fyri, at útgerð tygara altíð er vælkoyrandi. Eitt anlegg, sum verður hildið viðlíka á rættan hátt, hevur færri óvæntaðar virkissteðgir og tryggjar, at orkunýtslan alla tíðina er sum best.
Klima.fo hjálpa fegin við at halda viðlíka tygara anlegg, og kunnu bjóða tygum eitt úrvæl av ymiskum veitingum í sambandi við eina tænastuavtalu.
Hetta gevur tygum møguleika at velja eina skræddaraseymaða tænastu, júst eftir tygara tørvi, líka mikið hvat fyri anlegg ella automatik tygum hava.
Vanliga gjøgnuganga vit stýrisskipanina, allar stýrirlutir, reinsa og dustsúgva ventilatiónina, skifta filtur og royndarkoyra ymsu funktiónirnar. Eisini verður tænsatufrágreiðing skriva.


text:
Arbeiða svartkalva í Vestmanna. (Maria Olsen Photo)
Skeri eg teg her so missi eg teg har
Dan Klein --- 17.03.2017 - 09:11
Ein óverulig blanding av skelki og svartskygni hevur rakt fiskivinnuna vítt og breitt mitt í einari gulltíð; vónir verða tó settar til at verandi hoyringar kunnu gera at Landsstýrisins uppskot um ‘Fyrisiting av sjófeingi’ fær munandi ábøtur.
Var tað ikki greitt fyrr, so er eingin ivi longur millum tey ið varða av teimum leiðandi fyritøkunum í fiskivinnuni: tað verður skotið eftir teimum við skørpum. Har er eingin góða mamma, eingin misskiljing — uppskotið um nýskipanir fyri fiskivinnuna fær avleiðingar tann skeiva vegin fyri fiskireiðarí sum Varðan, Christian í Grótinum, JFK og Framherja, og tey virkir sum eru knýtt at teirra virksemi, eitt nú Faroe Origin í Runavík og Kósin í Klaksvík; samstundis kann vandi vera fyri at tey trý stóru uppsjóvarvirkini í Føroyum, sum eisini eru knýtt at somu fyritøkum — Varðin Pelagic á Tvøroyri, Faroe Pelagic í Kollafirði og Pelagos í Fuglafirði — missa trygdina í sínum rávørugrundarlag.
“Jarðarferðarstemningur kring um høvuðsmotorin,” viðmerkti borgarstjórin í Runavík, Tórbjørn Jacobsen, á Facebook. “Nú situr tjóðin væl saktans bara og bíðar eftir at Aksel skrivar út nýval, soleiðis at tað slepst burtur úr ruðuleikanum og kaotisku kósini aftur. Verri enn tað sama fær tað ið hvussu er ikki verið.”
Johnny í Grótinum, formaður í Nýskipanarnevndini sum Fiskimálaráðið í fjør setti at gera tilmæli um nýskipan av lógini um vinnuligan fiskiskap, finst hvassliga at anti-trust reglunum í tí lógaruppskoti sum varð lagt fram tann 6. mars í ár.
“Sum vit skrivaðu í álitinum so er einki vinnuligt ella búskaparligt argument fyri at seta mørk í lógina sum skulu regulera støddina á teimum einstøku vinnufyritøkunum,” segði hann við Kringvarp Føroya. “Tvørturímóti so eru okkara vinnufyritøkur ógvuliga lítlar í altjóða høpi,” legði hann afturat.


text:
Móttøka við Stórá leygarkvøldið
TB | 16/05/13
Vallarhúsið við Stórá letur upp alment leygarkvøldið, og ikki fyrst í komandi viku, sum fyrr sagt frá.
Móttøka verður við Stórá leygarkvøldið millum kl. 19.00 og 21.00, og øll eru hjartaliga vælkomin framvið at síggja snotuliga ítróttarhúsið.
Kristin Michelsen, borgarstjóri á Tvøroyri, Anita Vibergsdóttir, forkvinna í mentunarnevnd Tvøroyrar Býráðs, André Dalfoss, formaður í Tvøroyrar Bóltfelag og Charlotta Nielsen, formaður í ungdómsdeildini hjá TB, fara at røða.
Ungdómsdeildin hjá Tvøroyrar Bóltfelag fer í samband við at húsið letur upp alment at handa øllum børnunum í felagnum eina serliga felagsgávu. Tað er ikki eydnast okkum at fáa eina ábending um innihaldið í pakkanum, men sagt verður, at talan verður um eina sera spennandi gávu.
Umframt at vitjandi hava høvi at síggja alt húsið, so verða tey eisini boðin til kaffi, køkur og sunkist.


text:
Tað er ikki vandaleyst at eygleiða sólarmyrkingina, ið verður um okkara leiðir 20. mars 2015.
Tað staðfesta Kaj Vilhelmsen, og Elin og Malan Holm, eygnalæknar á Landssjúkrahúsinum.
Ljósið frá sólini er so mikið sterkt, at tað kann skaða sjónina álvarsliga, um hugt verður beinleiðis ímóti sólini ov leingi í senn uttan eygnaverju. Áhersla skal tí leggjast á umhugsni og at verja eyguni á besta hátt.
Tá ið sólarmyrking verður eygleidd, eru ØLL í sama vandabólki, og tí skulu øll nýta eygnaverju.
Verndarbrillur fáast til keyps kring landið, og tað er týdningarmikið at brillurnar eru heilt svartar, so at ljós bert hómast, tá ið hugt verður eftir einari sterkari ljóskeldu.
Ein má tryggja sær, at brillurnar ikki eru skaddar, áðrenn tær verða nýttar.
Vanligar sólbrillur eru ikki nóg góðar og mugu ikki nýtast.
Tað eru serlig atlit at hava í huga fyri ymsu fólka- og aldursbólkarnar:
Serligt fyrivarni eigur at takast fyri tey, ið ikki hava vitan ella førleika til at verja seg sjálvi. Her verður hugsa um smærri børn í barnagarði og í vøggustovu umframt fólk við skerdum førleika.
Kringvarp Føroya fer ætlandi at senda beinleiðis frá sólarmyrkingini, og um hugt verður at sólini í sjónvarpinum, hendir ongin eygnaskaði. Vert er at umhugsa tann møguleikan í teimum førum, har nýtsla av verndarbrillum ikki er nøktandi loysn.
Les annars generellu vegleiðinginga frá Heilsumálaráðnum her.
Tveir av eygnalæknunum á Landssjúkrahúsinum er triðja generatión av eygnalæknum í somu familju, og áheitan til føroyingar um, at verja eyguni í samband við sólarmyrking er komi fyri áður.
Í 1954 var grein í føroyskum blað, har Niels Pauli Holm eygnalækni frá 1947-1966 ávaraði um eygnaskaða við sólarmyrkingina sum var tá.
Sonur hansara Kári Holm tók við starvi sum eygnalækni á Landssjúkrahúsinum í tíðarskeiðinum 1978-2004, og nú eru tað abbadøturnar Elin og Malan Holm sum við hesum omanfyri aftur leggja áherðslu á, at føroyingar eiga at verja eyguni við komandi sólarmyrkingina - sama forkunnuga náttúrufyribrigdi, sum abbi teirra legði dent á at ávara føroyingar um avleiðingar av fyri 61 árum síðani.


text:
Stovnurin
Dagstovnurin í Løkjatúni er ein kommunalur ansingarstovnur undir Tórshavnar kommunu. Stovnurin varð tikin í nýtslu í august 2004. Stovnurin er normeraður til 66 børn: 26 vøggustovubørn og 40 barnagarðsbørn. Í løtuni eru 9 námsfrøðingar og 5 hjálparfólk í starvi á stovninum.
Stovnurin er skipaður við tveimum vøggustovum við børnum í aldrinum 1/2 til 3 ár, og við tveimum barnagarðsstovum, sum eru aldursuppbýtar.
Løkjastova og Sandástova eru stovur fyri tey sum eru ½ ár til 3 ára gomul
Høvuðsuppgávan er at geva børnunum eina góða, róliga og vælskipaða byrjan upp á dagstovnalívið. Vit hava fastar gerandisvanar, og hava virksemi, sum er mennandi fyri teir persónligu og sosialu førleikarnar hjá teimum minstu. Umsorgan, tryggleiki og nærleiki er tað yvirskipaða, sum vit leggja dent á í vøggustovuni.
Uppgávan er at seta saman ein avbjóðandi, gevandi og hendingaríkan gerandisdag. Fastir vanar hava týdning, umframt kunnleikin til tað einstaka barnið, tá vit fyrireika tað námsfrøðiliga virksemið. Umsorgan og vegleiðing í einum tíðarskeiði, sum er merkt av sjálvstøðugerð og tilvitan um seg sjálvan.
Traðastova er stovan fyri tey frá 3 - 4 ára gomlu
Høvuðsuppgávan er at byggja víðari á ta menning og teir vanar, sum eru mentir í vøggustovunum, samstundis sum at børnini fáa størri frælsi og ábyrgd. Tey sleppa at møta nýggjum avbjóðingum. Umsorgan og vegleiðing í eini tíð, har "eg í felagsskapinum" byrjar at fylla.
Kongastova er stovan fyri tey frá 4 - 6 ára gomlu
Høvuðsuppgávan er at skapa eitt umhvørvi, har barnið fær mennandi avbjóðingar innan tað sosiala, málsliga og kropsliga økið í mun til sítt egna støði. Tað, at barnið mennir síni bindindi og sína ábyrgdarkenslu. Karmar sum geva rúm til forvitni og undran, og stuðla sjálvbjargnismenningin hjá einstaka barninum og bólkinum.


text:
Reglurnar hjá einum forseta
Triði forsetin í USA, Thomas Jefferson, var ein
ógvuliga klókur og klárthugsandi maður. Hansara mongu rit verða enn goymd
eins og dýrgripir. Tað eru 200 ár síðan hann livdi, men enn í dag verða
nýtt orðatøk úr hansara ritum, millum annað "aldri" reglurnar:
- Útset aldri til í morgin,
tað sum tú kanst gera í dag.
- Legg aldri tað yvir á annan, sum tú kanst gera
sjálvur.
- Nýt aldri pengar, fyrr enn tú eigur teir: við
øðrum orðum - fá tær aldri skuld.
- Keyp aldri nakað, bert tað er bíligt.
- Ver aldri hugmóðigur, tað kann skjótt gerast
dýrt fyri teg.
- Halt ongantíð, at tú hevur etið ov lítið.
Fleiri fólk doyggja av ováti enn av hunguri.
- Fuska ongantíð við einum arbeiði. Tað, sum er
gjørt við gleði, møðir ikki og er aldri keðiligt.
- Stúr ikki fyri nøkrum, sum
kanska aldri hendir; í níggju av tíggju førum hevur tú stúrt til
einkis.
- Tel upp í tíggju, um tú ert uppøstur - og upp í
hundrað um tú ert óður - áðrenn tú svarar.
- Noyð teg sjálvan at síggja alt frá tí góðu
síðuni, so vinnur tú bæði á tær sjálvum og tínum mótstøðumonnum.
- Skriva brøv, tá ið tú ert illur, um tú leggur
í. Men send tey ikki. Hugsað um tað til dagin eftir - og brenn so
brævið!
OK


text:
“Det klinger så herligt, det klinger så skønt
tra-la-laa-la-la-la-la-la, la-laa-la-la-la”
rungaði tað í fimleikahøllini, tá ið næmingarnir í byrjanar- og miðdeildini vóru operakór og hjálptu Papageno at finna Paminu og bjarga henni úr valdinum hjá Sarastro.
Gandafloytan hjá Mozart man vera ein tann kendasta operan, og 12. januar høvdu vit høvi at uppliva ein part av henni. Við tónunum frá trimum tónleikarum - sopransaxofon, marimba og akkordion - fylgdu vit við Náttarinnar Drotning, sum fær Tamino prins at fara út at leita eftir dóttur síni, Paminu prinsessu, sum hann gerst ásttikin av. Til at hjálpa sær fær hann fuglaveiðimannin, Papageno. Men Papageno vil eisini fegin hava eina unnustu, og leikurin endaði við, at hann fann Papagenu, og tey sungu sína kendu duett, har børnini, sum sótu fremst – uttan at vita av tí – fingu leiklutirnar sum allar tær smáu Papagenurnar og teir smáu Papagenarnir. Tamino og Pamina funnu sjálvandi eisini saman, tá ið hon var bjargað.
Náttarinnar Drotning sang sínar ariur so vakurt og ljómfult, at øll vórðu tikin á bóli, samstundis sum hon við sjónleiki vísti, hvat hon sang – skuldu orðini verið eitt sindur torfør at skilt. Og tá sama sangarinna seinni spældi Monostatos og Papagena, ja, so kendu vit hana als ikki aftur.
Tann glaði og lætti Papageno sang og spældi seg sum altíð inn í hjørtuni á áhoyrarunum, og sami tenorur hevði eisini leiklutin sum Tamino. Men nú er ein eftir: Pamina prinsessa. Og tá gjørdust øll bilsin, tí tað var sanniliga Eyðgerð, sum varð fangað av áskoðaraplássinum inn á pallin at spæla Pamina, við krúnu og øllum! Hon sang tó ikki fyri okkum.
Tónleikurin varð eisini væl framførdur, um enn samansetingin av ljóðførum var øðrvísi enn vant til hesa operu. Løgini eru framvegis hugtakandi, nú tað eru 226 ár, síðan hesir tónar fyrstu ferð vóru at hoyra. – Tey, sum hoyrdu Nýggjárskonsertina í ár, hoyrdu annars eisini ein sang úr Gandafloytuni, nevniliga sangin hjá Sarastro, “O Isis und Osiris”.
Hóast talan var um eina heilt nógv stytta útgávu av Gandafloytuni, so var tó nóg mikið til at fáa fatur í søguni í høvuðsheitum. Lærararnir høvdu eisini fyrireikað næmingarnar eitt sindur, so tey betur kundu fylgja við í gongdini.
Við Listaleypinum fáa skúlanæmingar møguleika at uppliva list á høgum stigi, og vit kunnu ikki siga annað enn, at vit eru heppin og kunnu vera takksomu at sleppa at uppliva hetta. Næmingarnir vóru sera hugtiknir, og tað var týðiligt, at sangararnir dugdu væl at fáa tey við. Lærararnir høvdu eisini fyrireikað næmingarnar eitt sindur, so tey betur kundu fylgja við í gongdini. Ein stór uppliving!
Elin


text:
Tørvur er á at gera neyvari ásetingar um, hvat umhvørvi og náttúra merkja, og at viðurkenna og staðfesta, at náttúran ikki bert ein sýnisgluggi hjá fólki at frøast um.
Útbyggingar og útstykkingar vinda upp á seg kring landið, og henda gongd elvir til skaða á náttúruna. Tað seinasta dømið er ætlaða útbyggingin av vinnuøkinum á Sundi, har landsins Yvirfriðingarnevnd metir, at tað er í lagi at halda fram at oyðileggja náttúruna við Kaldbaksfjørin, eftirsum at skaði á náttúruna í økinum longu er gjørdur. Tí hevur hon, hóast mótmæli frá Kaldbaksfólki, givið loyvi til at útbyggja vinnuøkið á Sundi. Um hetta er innihaldið í náttúrufriðingarlógini, so má staðfestast, at lógin er óbrúkilig til at verja náttúruna.
Ætlaða inntrivið í fjørðin í Kaldbak er ikki einasta dømi um umhvørvisliga skarnsgerð, sum eftir øllum at døma er púra lóglig. Ferð eftir ferð vísir tað seg, at náttúran ikki er vard við verandi náttúrufriðingarlóg, og útbyggingar av øllum handa slag vera trumlaðar ígjøgnum. Nevnast kann Glyvursnes, sum skal veita grót til 34 metra djúpa ífylling, ein røð av havnaútbyggingum, ið økja um útlát og munandi broyta staðbundna umhvørvið, ætlað útstykking á Múlakletti á Eiði, sum átti at verðið friðaður, útbygging av alivirksemi og áirnar í Kunoynni, sum seldar eru privatari fyritøku.
Umhvørvisgreiningar áttu at verðið gjørdar, áðrenn loyvi verður givið at økja og útbyggja verandi virksemi. Tað skal vera greitt, hvussu útbyggingar fara at ávirka staðbundnu náttúruna. Hetta so at íbúgvar í økinum og onnur fáa innlit í, hvussu náttúra og umhvørvi verða rakt av ætlaðu útbyggingini.
Sæð úr einum umhvørvisligum sjónarhorni og í ljósinum av tíðarinnar avbjóðingum við menniskjaframdari dálking, skulu umhvørvislig atlit viga nógv meira enn tey gera undir galdandi lógarkarmum. Harafturat eigur spurnartekin at vera sett við, um økt bygging og økt framleiðsla er serliga burðardygt yvirhøvur. Sum samfelag eru vit byrjað at varnast ta dálking og náttúruoyðing, sum ídnaðarlond hava elvt, og tað gerst alt meiri greitt, at umhvørvið ikki kann virðast ov høgt.
Inntriv í náttúruna raka serliga lokalsamfeløg ógvuliga meint, tí tá missa tey virðir, sum gagna teirra heilsu, menning og trivnaði. Viðhvørt megna íbúgvar at savnast um at mótmæla einum inntrivi, men mótmæli krevja nógva orku, og tí er tað ikki altíð, at tað eydnast hjá einstaklingum at skapa eina nóg sterka mótstøðu. Serliga er tað óheppið, at summar kommunur tilvitað kunna ov lítið um ætlanir og broytingar í byggisamtyktum, tí tá er tað ofta, at íbúgvar ikki skilja álvaran av inntrivinum og tí ikki tala at fyrrenn ov seint er. T.d. mótmæltu hvítanesfólk í síðstu løtu, at nýggi vegurin úr Eyturoyartunnlinum kemur at liggja ógvuliga nær Hvítanesi, men hesi mótmæli fingu ikki ávirkan á avgerðina hjá tunnilsfelagnum. Hinvegin eru eisini onnur dømi, ið lýsa hvussu stórur týdningurin á mótmælum kann vera, sum tá ið SEV skuldi brúka vatnið úr ánunum á Selatrað, tá ið eigarafelagið Inni á Gøtu í Hoyvík mótmælti einum orkuverki í teirra grannalagi, ella tá eigarafelagið Vesturi á Flat, eisini í Hoyvík, mótmælti at teirra fríøki bleiv brúkt til eina bensinstøð. Hesi mótmæli hava ført við sær, at verkætlanin við orkuverkinum áhaldandi er blivin útsett, meðan verkætlanin við bensinstøðini er slept heilt.
Men tað er torført at mótmæla náttúru- og umhvørvisoyðandi virksemi, tá ið lógarverkið er so veikt á økinum. Tí vóru vit mong, sum fegnaðust tá Landstýriskvinnan í Heilsu- og Umhvørvismálum, Sirið Stenberg, tann 24. mai 2016 segði við Dag og viku, at ein nýggj náttúruverndarlóg var í gerð sum væntandi bleiv liðug árið eftir. Síðan løgtingsvalið í 2015 hevur FNU eisini verið á fundi við Landstýriskvinnuni og øðrum samgongulimum um hetta mál og onnur umhvørvismál. Inntil víðari hava vit merkt góðan samstarvshug millum partarnar, og hetta vóna vit fer at halda fram. Serliga fegnast FNU um, at tað tykist at vera ein felags fatan av, at náttúru- og umhvørvismál er eitt øki í samfelagnum, sum krevur ein tvørfakligan innsats tvørturum málaráðini. Sum Sirið Stenberg eisini var inni á í omanfyrinevndu Dag og viku, so er tað t.d. ikki serliga skynsamt, at aliloyvir verða givin úr einum málaráði, og at eitt annað málaráð skal taka sær av náttúru- og umhvørvisavleiðingunum av tí sama.
Í einum landi har vit hava almennar stovnar, hvørs endamál er at verja náttúru og umhvørvi, umframt kommunalar umsitingar, ið eisini hava somu skyldur, er tað er ein gøla fyri tað føroyska samfelagið, at vit ikki hava eina tíðarhóskandi náttúruverndarlóg. Sum nú er standa vit hjálparleys við lógum, sum skulu eitast at verja umhvørvi og náttúru, men ikki tæna sínum endamáli. Eitt greitt dømi um, hvussu illa stendur til, er, tá ið vit hoyra, at yvirfriðingarnevndin avmarkar seg til at einans taka atlit til, hvussu útbyggingar “skemma” náttúruna. Umhvørvisligar avleiðingar eru nógv meiri umfatandi enn tann fagurliga útsjóndin. Talan er um víðfevndar avleiðingar fyri menniskju, djór og vistskipanir sum heild.
FNU vónar, at samgongan veruliga er so framsøkin, sum hon hevur givið okkum fatan av, og at bólkurin, sum skal orða nýggju náttúruverndarlógina, ikki einans er samansettur av løgfrøðingum, men at har eisini sita fólk við førleikum til at skilja og kritiskt greina tær serligu og samansettu avbjóðingar, sum føroyska samfelagið stendur framman fyri í dag, tá ið tað viðvíkur náttúru- og umhvørvismálum. Tørvur er á eini náttúruverndarlóg, sum ger neyvar ásetingar um, hvat umhvørvi og náttúra merkja, og sum viðurkennir og staðfestir, at náttúran ikki bert er ein sýnisgluggi hjá fólki at frøast um, men eisini okkara lívsgrundarlag, og at vit liva í eini heilt serstakari tíð við stórum heimsumfatandi rembingum, tá ið tað kemur til náttúru- og umhvørvisspurningar.


text:
Bank Nordik hevur tryggjað sær, at Vágs Kommuna hongur upp á skuldina í Páls Høll í tjúgu ár. Kravið um longdina á leigusáttmálanum var eitt krav frá bankanum, sum samstundis eisini fær transport í øllum leigu- og stuðulsgjøldum frá kommununi til svimjihøllina. Fíggjarleiðarin í kommununi ávaraði móti hesi binding.
“Eg vil mæla frá at gera nýggjan leigusáttmála við innbygdum krøvum frá Bank Nordik. Um leigusáttmálin verður broyttur til 600.000 krónur fyri leigu + 300.000 krónur í stuðli í 25 ár, verða tað 22,5 milliónir krónur íalt, sum kommunan verður bundin at gjalda.”
Hetta skrivaði fíggjarleiðarin í Vágs Kommunu, Pól Thorsteinsson, 23. september í 2015, og hann undirstrikaði “bundin at gjalda.”
Hóast hetta skrivaði kommunan undir. Leigan varð tó ikki 600.000 krónur, sum stóð í krøvunum frá bankanum, men 500.000 krónur, tá leigusáttmálin varð undirskrivaður. Men leigumálið varð longt upp í 20 ár, og bankin fekk transport í øllum – tað vil siga, at hvørja ferð kommunan rindar stuðul og leigu til Páls Høll, enda pengarnir hjá bankanum.
Lesið meira í blaðnum.


text:
Heldur ikki í dag eydnaðist tað Fiskimálaráðnum og Vørn at selja kvoturnarnar til tey 5000 tonsini av svartkjafti á uppboði, sum upprunaliga skuldu verið seld í gjár.
Í gjár varð ásettur ein minstiprísur upp á 30 oyru fyri kilo. Í dag varð minstiprísurin lækkaður til 18 oyru fyri kilo, men heldur ikki í dag kom nakað boð.
Tað teknar ikki gott fyri tey 20.000 tonsini, sum eftir ætlan skulu seljast næstu vikurnar í fýra umførum.
Uppboðssølurnar í gjár og í dag vóru "opnar", sum tað verður rópt, tá tey, sum bjóða, síggja boðini hjá øllum, sum bjóða. Landsstýrismaðurin við fiskivinnumálum sigur við Kringvarpið, at nú verður ein roynd gjørd hósdagin, har tey, sum bjóða, kunnu bjóða afturlatið - tað vil siga, at eitt boð verður sent, sum kappingarneytarnir ikki síggja.


text:
Fíggjarætlanin fyri 2017 samtykt
Fíggjarætlanin fyri 2017 varð samtykt á kommunustýrisfundi
22.11.2016.
Samlaðu inntøkurnar fyri komandi ár verða mettar at vera 17.2 mió.
kr. Rakstrarútreiðslurnar verða 14.4 mió. kr., harav 3 mió. kr. fara til eldraøkið.
Ætlanin er at gera íløgur fyri 2.4 mió.kr. Stórur partur av íløgunum fer til vegagerð og
fríðkan av kommununi umframt til
spillivatnsætlanina.
Avdrøg av láni verða 0,4 mió. kr. og rentuútreiðslur 0,3
mió. kr.
Skattaprosentið lækkar úr 21,5% niður í 21% og barnafrádrátturin
verður óbroyttur, 6.500 kr.


text:
Ársfrágreiðingin frá landslæknanum í ár vísir, at føroyingar roykja meir enn íbúgvarnir í okkara grannalondum. Magni Mohr sigur, í samrøðu við Kringvarpið, at orsøkin til hetta, er ikki til at vita.
Tað er ein trupulleiki fyri føroysku fólkaheilsuna at vit enn roykja so nógv, sigur Magni Mohr. Fyri nøkrum árum síðani byrjaði fólkaheilsuráðið við ræðsluátøkum fyri at fáa fólk at leggja av at roykja. Hetta riggaði í byrjanini, men tykist ikki at hava somu ávirkan longur. Fólk ið roykja í dag, eru øll upplýstir roykjarir, ið vita hvørjar fylgjur royking kann hava.
Magni Mohr vísir á, at ein fólkaheilsukanning frá 2015 vísti, at tey ið royktu nógv, ofta høvdu tað trupult á tí sálarliga økinum. Tí, sigur Magni Mohr, vil fólkaheilsuráðið ikki fokusera uppá ræðsluátøk longur, men heldur finna fram til tær mekanismurnar ið gera at fólk byrja at roykja yvirhøvur.
Magni Mohr sigur tó, at hóast føroyingar roykja meiri enn í grannalondunum, so vísa kanningar, at har er eitt progressivt fall av fólki ið byrja at roykja í Føroyum. So hóast tølini eru verri enn í grannalondunum, so gongur tað rætta vegin.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Ein tekniskur feilur á einari stórar gassverksmiðju í Baumgarten, Eysturríki, hevur skapt stóran skaða. Higartil vita miðlar at siga, at umleið 17 fólk eru særd í spreingingini og í øllum førum ein persónur er deyður. Talið av særdum er tó ikki heilt eftirfarandi enn.
Spreingingin hendi orsakað av einum gassleidningi, ið rennir í jørðini. Spreingingin var lítil at byrja við, men nógvur vindur gjørdi, at tað skjótt broyttist til ein stóran eld.
Gassverksmiðjan liggur tætt við markið til Slovakia, og er ein pumpistøð fyri náttúrugass frá Russlandi. Umleið 50 fólk starvast á verksmiðjuni.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Íverksetan verður partur av undirvísingini í fólkaskúlanum
Dan Klein --- 26.09.2011 - 09:43
Hetta eru stóru avbjóðingarnar siga Helena Dam á Neystabø, landsstýriskvinna í mentamálum og Rani Nolsøe, stjóri í Íverksetarahúsinum, sum í dag hava undirskrivað eina trý ára samstarvsavtalu um at menna íverksetaraarbeiðið í fólkaskúlanum.
Tað er ein gyltur møguleiki, at skúlarnir kunnu seta íverksetan á dagsskránna. Vit øll, sum varða av fólkaskúlanum bæði myndugleikar, skúlar og foreldur, hava eina stóra ábyrgd. Vit skulu geva okkara unga ættarliði førleikar at mynda framtíðarsamfelagið. Hetta er ikki nøkur løtt uppgáva, tí vit kenna ikki allar tær avbjóðingar ella tað samfelag, sum vit skulu menna okkara børn og ungdóm at taka ábyrgd av um nøkur ár.
Tí er tað so umráðandi, at vit megna at geva børnum og ungdómi okkara eina fjølbroytta fakliga barlast, men ikki minni umráðandi er, at vit frá ungum av læra tey at nýta síni skapandi evni, sítt hugflog og at ganga nýggjar leiðar, so tey eru brynjað til at taka við teimum avbjóðingum og síggja møguleikar í einum samfelag, har fortreytirnar broytast rættiliga skjótt og enntá frá degi til dags.
Tað er neyvan nakað at ivast í, at føroyska samfelagið fær brúk fyri fólki, sum kunnu hugsa nýtt í víðastu merking. Vit liva í einum globalum samfelag, sum krevur smidleika og øðrvísi arbeiðshættir, dugnaligar einstaklingar og eisini, at fólk hava førleikan at samstarva tvørtur um vitanarøki. Nýggj tøkni, nýggir sølu- og framleiðsluhættir, nýggjar vinnur, nýggj vitan saman við samfelags og náttúrubroytingum eru alt avbjóðingar, sum tey ungu skulu taka støðu til.
Í nýggju námsætlanunum er stórur dentur lagdur á at menna førleikan hjá næmingunum at arbeiða við íverksetan, serliga í støðisførleikunum í øllum lærugreinum. Førleikarnir at samskifta, at kanna og skapa, sum skulu eggja til forvitni hjá næmingunum, menna teirra skapandi evni og stimbra teirra hug og dirvi at menna síni hugskot og leita sær ráð og vitan at ganga nýggjar leiðir.
Íverksetarahúsið hevur í fleiri ár arbeitt við hesum øki og gjørt ymsar royndir, hildið skeið í íverksetan, ráðgivið og lagt fólki lag á í arbeiðinum at menna ymisk hugskot og ikki minst næmingum í vinnu- og miðnámsskúlunum. Tað er umráðandi, at vit í Føroyum duga at samstarva, vit eru so fáment og hava brúk fyri førleikunum hvør hjá øðrum.
Mentamálaráðið og íverksetrahúsið hava tí í dag at sett sjøtul á eitt skipað samstarv um íverksetan í fólkaskúlanum. Tað er okkara vón, at hetta fer at verða okkara unga ættarliði til gagns og geva bæði næmingum og lærarum avbjóðingar, íblástur og førleika í teirra arbeiða at menna støðisførleikarnar og seta íverksetan á dagsskránna.


text:
Um deildina
G1 intensiva deild er ein partur av Bráðdeplinum á Landssjúkrahúsinum.
Deildin er tann einasta av sínum slag í landinum, og tekur tí ímóti øllum sjúklingum, ið hava tørv á intensivari viðgerð og røkt.
Á intensivu deild eru 5 seingjarpláss til intensivar sjúklingar.
Viðrakning eftir skurðviðgerð v.m. er somuleiðis partur av deildini.
Deildin veitir serkønar hjálpa á medisinsku- , skurð- og barnadeildini og til nýføðingar á barnsburðardeildini.
Saman við anæstesideildini stendur intensiva deild harumframt fyri flutningi av intensivum sjúklingum frá Landssjúkrahúsinum til útlandið.
Umleið 900 sjúklingar verða innlagdir árliga.
Tá sjúklingur verður innlagdur
Tað er ikki altíð, at sjúklingur hevur stundir at taka ymiskt til sjálvrøkt við sær heimanífrá, tá ið hann verður innlagdur á intensivu deild.
Eigur sjúklingur lutir til sjálvrøkt, ið hann hevur tørv á undir innlegging, heita vit á avvarðandi um at koma við hesum, tá stundir eru til tess. Tekur sjúklingurin heiligvág, skal hesin fáast til vega skjótast gjørligt.
Ávaringarskipanir
Sjúklingar á intensivu deild liggja við tøkniligari yvirváking sum ger, at starvsfólk áhaldandi kunnu gera sær eina neyvari meting av støðuni. Tólini hava ávaringarskipanir, sum kunnu tykjast ørkymlandi fyri bæði sjúkling og avvarðandi, um tey ikki vita, hvat hesar merkja.
Gevið gætur, at ávaringarskipanirnar fyrst og fremst eru ætlaðar sum trygd fyri sjúklingin.
Fyrispurningar
Vaktarskifti og frágreiðingar um sjúklingarnar á deildini er kl. 07.00-07.30, kl. 15.00-15.30 og kl. 23.00-23.30.
Uttan fyri hesar tíðir eru avvarðandi vælkomin at spyrja til sjúklingin. Ringjast kann til Landssjúkrahúsið og biðja um Intensivu deild G1, ella beinleiðis til á telefon 304599, lokal 5840.
Best er, um ein avvarðandi kunnar seg um støðuna hjá sjúklinginum og síðani ber boðini víðari til onnur avvarðandi.
Vitjanartíðir
Á intensivu deild eru ikki fastar vitjanartíðir. Tó er neyðugt at venda sær til leiðbeiningina í forhøllini, sum síðani varskógvar deildina um vitjandi. Harafturat er neyðugt at venda sær til eitt av starvsfólkunum, áðrenn farið verður inn til sjúklingin. Eftir kl. 23.00 og í vikuskiftinum er hurðin inn á deildina stongd.
Tað er umráðandi hjá sjúklinginum, at umhvørvið er friðarligt. Tí eiga í mesta lagi tvey avvarðandi at vitja sjúklingin í senn.
Av tí at fleiri sjúklingar kunnu liggja inni á somu stovu, kann vitjanartíðin verða ávirkað av hesum. Tað kann verða neyðugt at biðja avvarðandi bíða við at fara inn á stovuna, til nærri boð verða givin.
Verður barn innlagt intensivu deild, fær annað av foreldrunum altíð loyvi at vera innlagt saman við tí.
Blómur
Vegna vanda fyri ovurviðkvæmi, og av trygdarávum, eru blómur og livandi ljós ikki loyvd á deildini.
Uppihaldsstovan
Ein uppihaldsstova er til avvarðandi at nýta. Inngongdin til hesa er fyrsta hurð til vinstru á gongini inn á deildina.
Av reinførisávum hava einans starvsfólk atgongd til køkarnar á deildini.
Gisting
Møguleiki er fyri gisting á Gestalonini á Eirargarði til sjúklingar, sum ikki eru innlagdir og/ella til avvarandi.
Les faldara um Gestalonina her.
Starvsfólk bera samleikakort
Starvsfólk á Landssjúkrahúsinum bera samleikakort. Hetta fyri at sjúklingar og avvarðandi kunnu skilja ímillum persónar og fakfólk, tey samskifta við. Samleikakortið upplýsir navn, starvsheiti og depilin, starvsfólkið starvast á.
Fartelefon
Neyðugt er altíð at sløkkja fartelefonir, áðrenn farið verður inn á intensivu deild G1. Ynskja avvarðandi at sleppa at tosa við tann innlagda, ber til at ringja beinleiðis til sjúklingatelefonina á deilini; tel.nr. er 304549.
Sí faldara til avvarðandi at sjúklingum á Intensivu deild her


text:
- Tað er gleðiligt, at farið er undir stjórnarskipanararbeiði, sigur Fólkaflokkurin.
- Tað er týðiligt, at Javnaðarflokkurin svíkir síni vallyfti, sigur Sambandsflokkurin.
Tað eru tvær ógvuliga ymiskar útmeldingar, sum eru komnar frá stóru andsstøðuflokkunum, nú farast skal undir stjórnarskipanararbeiðið aftur.
Fríggjadagin hittust allir floksformenninir í Tinganesi hjá løgmanni at tosa um, hvussu arbeiðið at orða eina stjórnarskipanarlóg skal skipast. Eftir ætlan skal stjórnarskipanin koma til fólkaatkvøðu á heysti 2017, men fyri ta tíð, skal politiska skipanin finna eina semju, ið skal samtykkjast á løgtingi.
Sambandsflokkurin og Fólkaflokkurin hava síðan meldað út, og fráboðanirnar peika í hvør sína. Sambandsflokkurin sigur Javnaðarflokkin verða drignan eftir hárinum av Tjóðveldi, meðan Fólkaflokkurin heilsar stjórnarskipanini vælkomnari.
- Tjóðveldi hevur framvegis ikki flutt seg, síðan samráðingarnar um eina føroyska stjórnarskipan slitnaðu í 2011, og flokkurin vil framvegis hava, at stjórnarskipanin skal standa oman fyri grundlógina, sigur Bárður Nielsen, formaður í Sambandsflokkinum.
- Kravið um, at stjórnarskipanin skal standa oman fyri grundlógina, er tað sama sum at loysa Føroyar frá ríkinum og ríkisfelagsskapinum. Sambandsflokkurin tekur sjálvandi ikki undir við slíkum politikki, ið er til óbótaligan skaða á føroyska samfelagið, er greiða útmeldingin hjá Sambandsflokkinum.
Er Sambandsflokkurin heldur trekur, so er hin stóri andstøðuflokkurin heldur blíðari mótvegis ætlanini hjá samgonguni.
Annika Olsen sigur tað vera gleðiligt, at sjøtul nú er settur á stjórnarskipanararbeiðið. Og samstundis heldur hon lítið um fráboðanina hjá Sambandsflokkinum.
- Tað er sera harmiligt, at ávísir flokkar gera sær dælt av at fara í skotgravirnar og finna fram sama gamla orðaljóðið, heldur enn at seta seg til samráðingarborðið og geva arbeiðnum ein veruligan møguleika. Nú er umráðandi, at flokkarnar taka lógvatak saman og finna ta neyðuga semjuna, sum ber á mál til frama fyri føroysku tjóðina og føroyska fólkið, sigur Annika Olsen.
Søgan hevur víst okkum, at tá vit føroyingar standa saman, er hetta besta styrkin og sterkasta vápnið til tess at vinna Føroyum rættindi, sigur hon.
Sambandsflokkurin gloppar tó hurðina nakað aftur, um verandi støða verður vird, sum hann tekur til. Tað avgerandi er at vita, um stjórnarskipanin stendur omanfyri donsku grundlógini.
- Um talan hinvegin er um at virða verandi støðu í Ríkisfelagsskapinum, og at grundlógin, sum veitir føroyingum ríkisborgararættindi, er evsta lógin, er støðan ein onnur. Tá vil Sambandsflokkurin hyggja nærri at arbeiðnum við stjórnarskipanini, sigur Bárður á Steig Nielsen.


text:
Annika Olsen
Annika Olsen: Avgerðin tikin um at stilla upp til býráðsvalið
15. Okt 2016
Avgerðin um at stilla upp til býráðsvalið hin 8 nov. er nú tikin. Eg stilli upp saman við 14 øðrum sterkum valevnum á Fólkaflokslistanum,...
les meir
Ætlanir um at niðurleggja vælvirkandi bróstkrabbatoymið?
12. Sep 2016
Skrivligur fyrispurningur til Sirið Stenberg eftir § 52 í tingskipanini viðvíkjandi bróstkrabbatoyminum á landssjúkrahúsinum 1. Eru ætlanir at niðurleggja vælvirkandi...
les meir
Gjøgnumskygnið máast burtur
05. Sep 2016
Sitandi samgonga fór til valið í 2015 við slagorðunum ”gjøgnumskygni, rættvísi, opinleiki og greiðar mannagongdir”. Stór og góð orð, sum altíð eiga at vera...
les meir
Sirið Stenberg svarar fyrispurningi frá Anniku Olsen
31. Aug 2016
Sirið Stenberg landsstýriskvinna Svar upp á fyrispurning nr....
les meir
Ein ”falliterklæring” frá Javnaðarflokkinum
18. Aug 2016
Nú Javnaðarflokkurin situr við stýrisvøl i Tórshavnar kommunu er einasta boðið uppá loysnir á eldraøkinum at flyta hetta aftur til landið. Hetta kom fram...
les meir
Heimildir til at binda komandi kommunustýri figgjarliga
18. Aug 2016
Fyrispurningur um heimildir hjá kommunustýrum eftir býráðsval, settur Sirið Stenberg, landsstýrismanni í heilsumálum (at svara skrivliga eftir TS § 52a) - Hvat...
les meir
Annika Olsen spyr Sirið Stenberg um Demensætlanina
12. Aug 2016
Løgtingsmál nr. S-2/2016: Viðvíkjandi demensætlanini 1. Hevur landsstýriskvinnan ætlanir um, at seta ”Demensætlanina” í verk og um ja,...
les meir
Demensøkið onga rúmd í Ólavsøkurøðuni
05. Aug 2016
Sambært hagfrøðingum fara vit at síggja stórar broytingar í fólkasamansetingini í Føroyum komandi árini. Demografiskar framskrivingar vísa, at býtið millum fólk í arbeiðsførum aldri...


text:
Tórður er føroyameistari í borðtennis
Hósdagin 31. mars skipaði ÍSB fyri árligu FM-kappingini í borðtennis á Læraraskúlanum. 10 luttakarar vóru til kappingina og úrsltið gjørdist at Tórður Hjalt Jacobsen úr Svani vann og gjørdist harvið føroyameistari. Kristian Martin Garðalíð úr Svani vann silvur heiðursmerki meðan Unn Mortensen (Smæran) og Elvin Weihe (Svanur) komu á triðjapláss. Vit ynskja ítróttafólkunum tillukku við úrslitunum.
Myndir frá kappingini eru at síggjaHER
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Danskur timburhandil til Runavíkar
DT Group í Danmark vil nú sleppa framat á tí føroyska byggimarknaðinum.
DT Group, sum eigur og rekur timburhandlarnar Stark og Silvan í Danmark, hevur júst stovnað nýtt føroyskt partafelag P/f Stark Føroyar við heimstaði á Saltangará.
Tað er toppurin í Stark Danmark, sum umboðar felagið í leiðsluni í tí føroyska felagnum, sum heldur til á Gulasteinsvegi 3 á Saltangará.
Endamálið við nýggja felagnum er reka handil innan trævørur, byggitilfar og amboð og at reka ein timburhandil.
Nýggja felagið P/f Stark Føroyar er dóttirfelag hjá danska DT Group Danmark A/S. Tað er Wolseley plc sum eigur DT Group Danmark. Wolseley rekur timburhandlar kring um alla verðina.
Hygg eftir lýsingini hjá Stark Føroyar her Stark Føroyar


text:
Tann 4. september í ár kunngjørdi Donald Trump, forseti í USA, at hann vildi avtaka skipanina, DACA. DACA er ein skipan sum fyrrverandi amerikanski forsetin, Barack Obama setti í verk. Skipanin verjir børn, ið eru komin ólógliga til USA við foreldrum sínum. Hesi børn eru uppvaksin í USA og kenna onki annað heim. Skipanin DACA ger tað lættari hjá hesum fólkunum at fáa arbeiðs- og uppihaldsloyvi í USA.
Trump, ið arbeiðir fyri at herða reglurnar um tilflytarar í USA kunngjørdi sostatt at hann vildi avtaka hesa skipanina. Hetta hevur fingið øði í nógv fólk, serliga tey umleið 800.000 fólkini, ið eru umfataði av DACA skipanini.
Avgerðin at avtaka skipanina fall í síðstu viku, og tá kunngjørdi løgmálaráðharrin, Jeff Sessions, at kongressin hevði eitt hálvt ár at koma við einari alternativari loysn til DACA-skipanina.
Í gjárkvøldi var tó líkt til at semja var funnin millum demokratarnar og Trump um skipanina. Tað var eftir ein døgurða í hvíta húsinum, at limirnir í demokratiska flokkinum, Nancy Pelosi og Chuck Schumer, kunngjørdi í felag á Twitter, at semja var gjørd við Trump um at verja tey 800.000 fólkini, ið eru umfataði av DACA skipanini. Umframt hetta var tað eisini tosað um eina markaeftirlitsskipan, ið ikki umfataði at byggja ein múr millum USA og Meksiko.
Men hetta avnoktar Donald Trump í morgun. Tað skrivar DR og BBC. Trump sigur, at um nøkur slík avtala skal gerast skal hann hava eina semju um nógv sterkari markaeftirlit afturfyri. Hann staðfestir eisini, at múrurin longu er við at blíva bygdur, við at umvæla og styrkja verandi hegn og múrar, ið longu finnast við markið millum USA og Meksiko.
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
Nýggj verkætlan er farin av bakkastokki á Havstovuni. Verkætlanin kallast “Leiklutur hjá djóraæti í atferð hjá makreli og tilgongd av toski á Landgrunninum”. Endamálið við verkætlanini er at kanna vakstrar- og búningarmynstrið hjá djóraæti í havinum rundan um Føroyar og hvussu hetta kann setast í samband við tveir týdningarmiklar fiskastovnar, nevniliga tosk og makrel, skrivar Havstovan á heimasíðu síni.
Síðan 2006 eru stórar broytingar farnar fram í vistskipanini á og kring føroyska landgrunnin. Samtíðis sum makrelur hevur broytt útbreiðslumynstur og ferðast nú heilt yvir móti Grønlandi, er toskastovnurin á Landgrunninum minkaður sera nógv. Broytingar eru eisini sæddar í slagsamanseting av djóraæti á Landgrunninum. Úrslitini frá verkætlanini skulu vísa um sløg og nøgd av djóraæti ávirka atferðina hjá makreli og tilgongdina av toski.


text:
Talv: Rógvi við í oddinum
ítróttur14-07-2017 - 22:54 - Jóanis Nielsen
Sandavágsmaðurin, Rógvi Egilstoft Nielsen (2353), telist nú millum oddamenninar í stóru talvkappingini Faroes Open, sum verður telvað í Kollafirði í hesum døgum.
Í dag telvaði hann við svarta fólkinum ímóti Hans Kristiani Simonsen, sum eisini hevði fingið eina góða byrjan uppá kappingina. Hóast báðir høvdu telvað væl fyrstu trý umførini, so var eingin slingur í valsinum hjá Rógva í dag. Hann telvaði neyvt og væl, og vann sær so við og við ein størri og størri fyrimun, sum endaði við einum hampiliga greiðum sigri.
Hann er tó ikki einsamallur á odda. Saman við honum í oddinum liggur indarin, IM Srinath Narayanan (2505), sum í dag vann oddatalvið ímóti stórfavorittinum, GM Julio Granda (2656). Júst Rógvi Egilstoft Nielsen og IM Srinath Narayanan møtast í oddatalvinum í morgin.
Annars er eisini vert at leggja afturat, at tveir aðrir føroyingar liggja beint í hølunum á teimum báðum oddamonnunum. Annar er GM Helgi Dam Ziska (2544), sum í dag telvaði javnt móti GM Allan Stig Rasmussen 2540. Hin er Høgni Egilstoft Nielsen (2323), sum í dag fekk ein sera flottan sigur við svarta fólkinum móti GM Normunds Miezis (2447). Júst Helgi Dam Ziska og Høgni Egilstoft Nielsen møtast í morgin. Høgni hevur hvíta fólkið.
Annars kann meira lesast um kappingina á heimasíðuni www.faroesopen.com.


text:
B36 var tætt við at javna , tá umleið 10
minuttir vóru eftir, men Teitur Gestsson fekk forða hesum við góðari refleksbjarging
við beinunum.
Men tað hevði, eins og í dystinum hjá Effoliðunum seinast, verið tjóvarí, tí áðrenn tað høvdu vit longu havt fleiri risastórar
møguleikar, sum ikki góvu úrslit.
Tróndur Jensen hevði tveir góðar møguleikar, og eitt dundurskot frá Johan
Eivindi R. Mouritsen varð í góðum stíli bjargað av málverjanum hjá B36, Jákupi Højgaard.
HB var spælstýrandi meginpartin av dystinum. Verjan stóð sera væl myndað av Sørini Samuelsen, Jákupi Slættlíð, Magnusi Egilsson og Kára Hvannastein.
Bartal Wardum og Kári Nielsen, tann yngsti og
tann elsti, vóru á miðjuni, meðan Johan Eivind R. Mouritsen, Jóannes Iversen,
Tróndur Jensen og Bárður Mittelstein vóru í álopinum.
Helst vildu menn síggja fleiri mál, tí gjørdar
vórðu tríggjar útskiftingar, allar í álopinum. Páll Holm Jacobsen kom inn fyri
Jóannes Iversen, Bárður Guttesen fyri Bárð Mittelstein og David Nolsøe fyri
Johan Eivind Mouritsen.
Við sigrinum á B36 hava vit staðfest, at vit liggja sera væl sum oddalið í næstbestu deildini, eitt stig frammanfyri B68.
Heimasíðan ynskir venjarunum, Frankie Jensen og
Símun Eliasen og øllum leikarunum, hjartaliga til lukku við sigrinum.


text:
Pál Joensen er í hesum døgum á venjingarlegu hjá einum av teimum absolutt bestu langteinavenjarunum í heiminum, Denis Cotterell har suðuri í Gold Coast, Queensland. Cotterell er tiltikin fyri at vera venjarin aftanfyri legenduna Grant Hackett, sum vann OL-gull í 1500 metra frísvimjing í 2000 og 2004, umframt silvur í 2008 og onnur heiðursmerki eisini. Hann vandi eisini Sun Yang eitt skifti í fjør, sum síðani vann gull í 400 og 1500 frí á OL í London, og fekk nú 17-ára gamla Jordan Harrison við til HM í summar, við óføru tíðini 14:51.02 (á langgeil) á avstralsku úttøkustevnuni til Barcelona 2013.
Her niðanfyri síggja vit Pál og Denis í (suff) dyrdarveðri á gullstrondini í Avstraliu, Pál heilsar at “Her gongur sera væl. Okur svimja øgiliga hart, næstan hvørja venjing og arbeiða sera nógv við teknikki.”


text:
Eg veit ikki um tað er tí at vit vóru á brúðarferð í Italia, men havi fingið ein stóran veikleika fyri pasta. Helst frískum pasta og lekkrari rómasós. Hesin rætturin er ein av mínum yndis, og so ger tað ikki støðuna verri, at hann er lættur og skjótur at gera. Tilfarið sum skal til, er heldur ikki ov fløkjasligt, so her kunnu øll verða við.
Tilfar til 4 fólk
500 g pasta
500 g blandaðar soppar
1 reyðleyk
2 hvítleyksfed
olju
2,5 dl róma
salt og pipar
frískt persilli
Arbeiðsháttur
Tað er sera umráðandi fyri smakkin, at man ikki bara brúkar teir vanligu hvítu sopparnar, eiheldur soppar í blikkum. Teir geva nemliga ikki eins kraftigan smakk sum hinir. So vel blandaðar fyri ein góðan soppa smakk.
Brúnka leyk og hvítleyk í olju á pannuni. Koyr síðani blandaðu sopparnar á pannuna saman við. Tá sopparnir eru blivnir bleytir, koyrir tú róman og kryddaríni saman við.
Kóka pastaðið alt eftir hvat stendur á pakkanum. Síla síðani vatnið burturfrá og koyr pastaðið í saman við soppasósini. Síðani stroyir tú við frískum persilli og parmasan ost, um tú ynskir.
Borðreið við breyði ella einari frískari salat. MUMS!
Vælgagnist!
M&K


text:
Nú kjak aftur hevur tikið seg upp um serstaka dýran heilivág, í hesum føri 2 mió. kr. um árið fyri hvønn sjúkling, verður tað nú eisini neyðugt at tosa um viðgerðina og um, hvussu hon verður fíggjað.
Sjúkrahúsið vil altíð hjálpa sjúklingunum og tí nýta besta heilivágin. Eisini ynskir landið, at borgararnir sum hava sjúku ella mein fáa bestu viðgerð, og at støðið á føroyska heilsuverkinum skal verða ájavnt við støðið í hinum Norðurlondunum.
Í Føroyum fylgja vit teimum tilmælum og loyvum, sum Landsapotekarin sum evsti myndugleiki á økinum gevur. Hetta merkir, at vit væntandi fara at bjóða hesa nýggju dýru viðgerð við heiliváginum Orkambi, um tað verður tilmælt av Landsapotekaranum.
Nýggi heilivágurin Orkambi verður givin til fólk, sum hava sjúkuna cystisk fibrosu. Heilivágurin lekir ikki sjúkuna, men hjálpir sjúklinginum í gerandisdegnum. Heilivágurin hjálpir teimum, so at tey fáa betri andadrátt og tí orka meira. Sjúklingurin skal taka heilivágin alt lívið.
Heilivágurin er góðkendur at nýta í USA frá juli mánaða í ár, og væntandi verður loyvi givið í Danmark og Føroyum í 2016.
Í Føroyum eru 9 vaksin fólk, sum bera hesa sjúku og tí væntandi skulu hava heilivágin.
Í løtuni er tað soleiðis, at serstaka dýrur heilivágur verður fíggjaður á serligari kontu á fíggjarlógini. Útreiðslurnar eru ringar at stýra, av tí at tað ofta kemur nýggjur dýrur heilivágur fram, og tí hækka útreiðslurnar til henda heilivág millum 5 og 10 % um árið. Í ávísum førum hevur tí verið neyðugt at fáa eykajáttan á fíggjarlógini.
Viðgerðin av 9 sjúklingum við hesum heilivági fer at kosta 18 mió. kr. um árið. Sum er, er hesin peningur ikki tikin við í fíggjarlógaruppskotið fyri 2016. Tí fer Landssjúkrahúsið í næstum at taka upp samband við Heilsumálaráðið fyri at viðgera hendan nýggja tørvin á fígging av heilivági, sum veruliga kann gera stóran mun í lívsgóðskuni hjá sjúklingum við cystiskari fibrosu.
Vegna sjúkrahússtjórnina
Høgni Djurhuus, settur varastjóri


text:
Áhugaverd grein frá Dansk Industri vísir á tørvin á samstarvið millum alment og privat
Hósdagin í farnu viku var DI við til at skipa fyri Velfærdens Innovation 2012, og í hesum sambandi varð henda greinin løgd út á DI Opinion.
“Vit liva í einum unikkum vælferðarsamfelagi, har danskarar hvønn dag fara til arbeiðis við áliti á, at dugnalig og ágrýtin starvsfólk taka sær av umsorganini fyri okkara eldru og sjúku, og útbúgvingini av okkara børnum og ungu.
Tað er soleiðis, vit hava skipað okkara samfelag, og tað er ein av fortreytunum fyri, at vit kunnu menna tann danska arbeiðsmarknaðin og økja um okkara vælferð.
Men tað sum virkaði í dag, virkar ikki neyðturviliga í morgin, har tað eru færri pengar og hendur til at møta teimum hækkandi forvæntningunum til eina betri og meira málrættaða vælferð. Til tess at lyfta ta avbjóðingina, er tað neyðugt, at vit gerast betri til at skapa samstarv og felags hugskotsmenning millum privatar fyritøkur og almenna geiran. Vit skulu í enn størri mun brúka ymisku førleikarnar og styrkirnar hjá báðum geirunum á ein nýggjan hátt.
Tað eru longu fleiri dømir um, at tað kann lata seg gera. Tað er galdandi fyri stomi-posan, sum varð uppfunnin av einum sjúkrarøktarfrøðingi, og væleydnaðu søguna um donsku hoyritólini, sum bygdu á eitt tætt samstarv millum almenna heilsugeiran, men tað eru eisini nýggj dømi: Mobilar samskiftisloysnir mentar í samstarvi millum námsfrøðingar og KT-fólk, ein t-shirt við sensorum, sum avdúkar skeivar arbeiðsstøður, ein song, sum kann siga frá, hvussu sjúklingurin hevur tað, ein endurvenjingarmátta, sum er grundað á robottøkni, og eitt hátøkniligt kuffert, sum kann nýtast til at viðgera lunga-sjúklingar í egnum heimi.
Felags fyri øll dømini er, at tey eru ment og roynd í felagsskapi millum almennar og privatar fyritøkur. Vit vilja fegin hava fleiri av hesum loysnunum, sum ikki bara veksa um vælferðina og viðgerðarhættir fyri borgararnar, men geva eisini grundarlag fyri nýggjum vøkstri.
Góðar menningarætlanir krevja til dømis eina heildarbúskaparliga tilgongd, har tað ikki bara verður hugsað her og nú um kostnað, men har tað eisini verður hugsað meira langsiktað um dygd og nýskapan. Bara á henda hátt kunnu vit skapa eitt “vælferðarlaboratorium”, har privatir veitarar í samstarvi við starvsfólk og brúkarar kunnu menna, effektivisera og fyrireika til útflutnings okkara vælferðarloysnir. Tað krevur eisini, at almenna innkeypið verður brúkt til at fremja menning og nýskapan. Tað krevur m.a., at tað skal fella bæði fyritøkum og almennum myndugleikum lættari og í størri trúnaði við at samstarva um nýskapan.”


text:
Hent at vita
C3
Meira um bilin
(Prísirnir í tekniske specifikationer eru danskir, og tí ikki eftirfarandi)
EIN LÍTIL BILUR VIÐ HÓPIN AV GÓÐUM EGINLEIKUM
Citroën C3 er ein lítil bilur við hópin av góðum eginleikum. Bilurin fæst í trimum útgávum: Attraction og Seduction - og nú eisini sum Upgrade.
Við útgerð sum hita í forsetrum, radio við MP3-spælara og Jack Stik, air-condition, armlen millum forsetur, tokulyktir framman, Zenith forrút og el-rútum framman ber til at velja júst ta útgávuna, sum passar best til tín tørv.
Hóðast bilurin ikki er stórur at síggja til, er gott pláss inni í bilinum - bæði framman og aftan. Eisini heuvr bilurin eitt rúmligt viðførisrúm, sum rúmar heilar 300 litrar. Rygglenini á setrum aftan kunnu leggjast niður, soleiðis at enn meira pláss er til viðføri aftan í bilinum.
Ein samanrenning av nýggjastu motortøkni og lágari vekt ger at bilurin kann koyra omanfyri 30 km pr liturin og hevur eitt CO2 útláti heilt niður í 87 g/km.
Bilurin er útgjørdur við seks air-bags og ASB, EBD og EBA bremsuskipanum sum standardútgerð. Eisini hevur bilurin IsoFix á setrum aftan, umframt at elektronisk barnasikring av rútum og hurðum aftan fæst sum eykaútgerð.
Samband
Hevur tú fyrispurningar ert tú vælkomin at seta teg í samband við okkara søluleiðara.
Finn Baldvinson
Søluleiðari
Tel. 36 36 67
Fartel. 28 36 66
Teldupostur. finn@waagbilar.fo


text:
Um andstøðan fær sín vilja, og vit halda á somu kós, sum tey gjørdu, so skulu vit aftur hækka kringvarpsgjaldið til pensjonistar, lækka útgjaldið úr Samhaldsfasta og lækka viðbøtirnar. Tað vil samanlagt geva fólkapensjonistum minni av pengum um hendi.
Men hetta vil samgongan ikki. Vit vilja halda okkara vallyfti og geva fólkapensjonistunum meiri at liva fyri.
Dømi:
í 2015 fær ein stakur fólkapensjonistur 11.434,-kr
Í 2016 fær ein stakur fólkapensjonistur 11.904,-kr
Í 2015 fær ein giftur pensjonistur 9.521,-kr
í 2016 hækkar hetta til 9.991,-kr
Tá eru grundarupphædd, viðbót, samhaldsfasti og brennistudningur íroknað.
Umframt hetta fáa allir fólkapensjonistar ein munandi lætta í kringvarpsgjaldinum. Allir pensjonistar koma at rinda 600,-kr í part um árið í kringvarpsgjaldið – fyri eini hjún verður tað 1200,-kr. Í ár er hetta talið 3600,-kr bæði fyri tann staka pensjonistin og fyri hjún.
Tað áttu vit øll, at fegnast um.


text:
Persónlyftarar
Persónlyftarar við arbeiðspalli verða brúktir til at lyfta persónar og tilfar í eina hóskandi arbeiðshædd, fyri at útinna tíðaravmarkað arbeiði, so sum viðlíkahald og umvæling. Persónlyftarirnir eru sum oftast festir beinleiðis á motordrivið akfar ella á flytbaran undirvogn.
Persónlyftarar eru fevndir av vanligum reglum um teknsik hjálpartól í kunngerð um innrætting av tekniskum hjálpartólum og kunngerð um nýtslu av tekniskum hjálpartólum. Hetta merkir m.a. at:
- Útgerðin skal hava CE merking, og lúka krøvini til at blíva seld á evropeiska marknaðinum.
- Útvegarin skal við sølu, leigu ella láni altíð lata eina skrivliga nýtsluleiðbeining á føroyskum máli (danskt, norskt og svenskt mál kann loyvast), ið greiðir frá handfaring, nýtslu og viðlíkahaldi.
- Flytbarur persónlyftari má ikki takast í nýtslu sum nýggjur, fyrr enn hann er fráboðaður Arbeiðs- og brunaeftirlitinum. Nýggj fráboðan skal gerast áðrenn nýtslu í sambandi við eigaraskifti ella umbygging og umvæling av týdningi.
- Persónslyftari skal viðlíkahaldast av einum av Arbeiðs- og brunaeftirlitinum løggildum serkønum 12. hvønn mánað, soleiðis at hann altíð er í góðum og forsvarligum standi. Leiðbeiningarnar frá útvegaranum og galdandi reglur frá Arbeiðs- og brunaeftirlitinum um kanning og viðlíkahald skulu fylgjast.
Loyvisbræv krevst ikki fyri at nýta persónslyftara. Ung undir 17 ár mugu tó ikki sjálvstøðugt nýta persónslyftara.
Er talan um ein persónslyftara ið eisini kann nýtast sum t.d. trukkur ella krani, so kevjast loyvisbrøv til hesi vinnutól, tá persónslyftarin verður nýttur til hesi endamál.
Yvirlit yvir løggild virkir:


text:
Ein kanning av skurðsjúklingum er so smátt farin í gongd á G4. Tilsamans 150 sjuklingar skulu vera við í kanningini, sum hevur til endamáls at kanna, um matur og venjing kann fyribyrgja, at sjúklingarnir gerast verri fyri og lætna aftaná teir eru komnir heim av sjúkrahúsinum.
Kanningin er ein PhD verkætlan hjá Poulu Patursson, sum er innskrivað sum PhD lesandi á Københavns Universitet. Hon er upprunaliga útbúgvin kliniskur dietistur, cand.scient klinisk ernæring.
Kanningin er góðkend av Vísindasiðsemisnevndini og Dátueftirlitinum. Kanningin er høvuðsfíggjað av Sjúkrakassagrunninum og er annars fíggjað av Landssjúkrahúsinum, Københavns Universitet, og Nestlé Health Science.
Ætlanin er at kunnu um kanningina við jøvnum millumbilum, uttan tó at persónlig data um sjúklingar koma fram. Fylg við her
Nakað av fyrireiking skal til, áðrenn fyrstu sjúklingarnir verða tiknir við í kanningina.
/Poula Patursson, PhD lesandi


text:
Orð: Petur Jacob Sigvardsen
Viðmerking: Allur sálmurin er yrktur 5. februar 2009 millum klokkan 13.30–14.45.
Um aldur og ævir so ert tú, o Gud,
tó ættirnar koma og fara,
tí menniskjum øllum er fallið í lut
bert stokkutar stundir at vara.
Ja, áður enn heimur og fjøll vóru til,
so ert tú, o Gud og vár Faðir!
Várt lív er bert roykur, ið varir eitt bil,
og sløknar um býir og staðir.
Vit eru sum grasið og blóman í lund
ta lívsfrísku hásummarløtu,
so avkvett og lívleys ta vanlukkustund
vit enda á deydninga gøtu.
Rykt burtur so mong verða foldini frá,
– bert blundur mangt lívið man vera.
Tað serliga svárt er at skilja og sjá,
tá ung vit frá foldini bera.
Tann einasta troystin hjá okkum tí er
tað álit, ið Gud okkum gevur,
at hvør tann, ið trúnni av verðini fer,
hann er ikki deyður, men svevur!
Tí rísa skal dagur um deydninga dal,
og páskasól heimin skal randa,
tá rísa úr grøv allur skapningur skal
og æviga livandi standa!
Tí grátið ei, kæru, ei fallið í fátt!
um sorgin so sáran man valda,
tí koma skal dagur, tá horvin er nátt!
Gud sjálvur sítt lyfti skal halda!


text:
BankNordik-samtakið og ÍF Føroyar hava skrivað undir trý-ára samstarvsavtalu.
ÍF Føroyar hevur havt sera góða gongd seinastu árini. Fyrsta mansliðið í hondbólti kláraði seg somikið væl síðsta kappingarár, at liðið í ár skal spæla í aðru deild í donsku kappingini í ár. Somuleiðis hevur fótbóltsliði eisini klára seg sera væl og limatalið er økjandi. BankNordik-samtakið verður sostatt við til at tryggja góðu gongdina, sum føroyskir útisetar hava havt seinastu árini, og verður sostatt ein sjónligur partur av tí føroyska útisetalívinum í Keypmannahavn.
ÍF Føroyar verður rikið av eldhugaðum ungum føroyingum, og hevur stóran týdning fyri samanhaldið hjá útisetum í Keypmannahavn. ÍF Føroyar hevur eisini týdning fyri ítrottin í Føroyum á tann hátt, at tað er týdningarmikið, at føroyskir leikarar, ið skulu niður at lesa, halda fast í venjingini undir útlegd, soleiðis at teir halda ítrottarliga støðið.
- Sum høvuðsstuðul kann BankNordik virka fyri at veita føroyskum hondbólti og fótbólti í Keypmannahavn enn betri umstøður til at skapa góð úrslit og góðar upplivingar. Henda avtala er partur av eini størri ætlan um at menna og stuðla útisetalívinum í Keypmannahavn, skrivar BankNordik í tíðindaskrivi.


text:
Eg skal viðganga, at eg ikki var heilt glað við tankan, tá maðurin, ið er kollfirðingur, fyri fleiri árum síðani nevndi, at hann hevði sæð eitt stykki í heimbygdini, sum hann ætlaði at keypa. Eg ætlaði slett ikki við, og segði, at so kundi hann búgva í síni stóru borg einsamallur, tí eg fór IKKI út á bygd. ILLANSTÍÐ! Treiskur, sum hann er, svaraði hann, at líka legði hann í, tað mátti eg um, tað var pláss fyri mær, um eg broytti meining. Og ikki veit eg, her siti eg so í stóra slottinum og havi gjørt tað seinastu 9 árini. Og eg elski tað. Og tað, at eitt havnarfólk elskar lívið á bygd, er ikki fyri ein og hvønn at fata.
Eg tori at pástanda, at hvørja ferð eg møti onkrum, eg ikki havi sæð í langa tíð, so byrjar samrøðan við: “og hvat, tú býrt enn í Kollafirði?” Sum tað at festa búgv bara er nakað, man ger eina løtu fyri síðani at flyta. Helst til Havnar. Og eg svari sum vera man, “ja, har verði eg allarhelst búgvandi”, meðan viðkomandi við einum heldur syrgnum eygnabrá tykist vilja troysta meg og sigur so: ”men tað er eisini so skjótt til Havnar.” Ja, tað er stutt til Havnar, men tað er heldur ikki langt til Streymin, har eg ofta keypi inn. Álvara, um eg plagi at koyra norðureftir at keypa? Og tey flestu bæði spyrja og svara, sum fyri at koma við eini logiskari frágreiðing til hendan ørskap, tað er, at tað skal kunna bera til at fáa eitt lív upp at koyra uttanfyri stórbýin.
“Hvat fært tú so tíðina at ganga við í Kollafirði? Hvussu nógv børn hevur tú, ja, man hevur nokk at síggja til, viss man hevur børn.” Hvør skal siga, at so bilar onki, um onki er at fara til, tí so er tíðin fylt út. Og eg greiði frá, at eg læni bøkur á bókasavninum.
“í Havn,” svara tey, áðrenn eg eri liðug at tosa.
“Nei, í Kollafirði”, og so hyggja tey eina løtu, meðan tey bíða eftir, at eg skal siga tvætl, men eg sigi ikki tvætl.
So undrast tey á, at bókasavn er í bygdini. Tey hildu, her bara var ein kirkja og eitt missiónshús. Og eg greiði frá, at eg onkuntíð svimji.
“Í Havn,” svara tey aftur sum fyri at enda setningin.
“Nei, í Kollafirði,” sigi eg, og tey gløða við og bíða eftir, at eg sigi tvætl. Men eg sigi ikki tvætl. Tað vistu tey slett ikki.
Og vit hava lokalan keypmann, frisørar, eina hugnaliga café, børnini kunnu gera ítrótt og ganga til skótar og annað, og eg sjálv tími satt at siga slett ikki til Havnar, tá eg endiliga havi frí. Og tey bíða eftir, at eg skal siga tvætl, men eg sigi slett ikki tvætl...


text:
Kunngerðir
Kunngerðir frá felagnum, herundir eisini tíðindaskriv og fráboðanir.
Eykaaðalfundur 8. februar18. januar 2018 | TB
Tvøroyrar Bóltfelag lýsir við hesum til eykaaðalfund í hølum felagsins við Stórá tórskvøldið 8. februar klokkan 19:00.
Á skránni er framløga av grannskoðaðum roknskapi fyri 2017, eisini skulu nevndirnar fullmannast.
Óheintaðir basarvinningar6. november 2017 | TB
Vinningar á lutaseðli, sum ikki eru heintaðir í samband við basarin eru hesir:
- 1 eskj karamellir: Hvítur G 7075
- Gávukort frá Alval: Hvítur G 7021
- Gávukort frá Bónus: Ljósabláur H 31525
- Gávukort Bónus: Grønur H 28502
- Fototól: Ljósareyður H … Les meira
Lutaseðlar til neytamykjukappingina5. oktober 2017 | TB
Í næstum verður farið runt at selja lutaseðlar til neytamykjukappingina, sum Tvøroyrar Bóltfelag skipar fyri.
Í hesum sambandið verður heitt á fólk at hava kontantir við hús, um ein ynskir at keypa lutaseðlar frá felagnum.
Kostnaður fyri ein lutaseðil er … Les meira
Skaviseðlar til frama fyri nýggja samstarvinum5. juni 2017 | TB
Í kvøld og komandi dagarnir, verða okkara lokalu Effo-leikarir at síggja í býarmyndini. Teir fara at selja skaviseðlar fyri nýggja felagsliðið og nógvir sera góðir vinningar eru á seðlinum, m.a. eitt gávukort á kr 20.000 frá Idé-Møblum.
Seðlarnir kosta 50,- … Les meira
Straffikapping hjá U10 í hálvleikinum hjá Effo26. mai 2017 | TB
Sunnudagin tá TB/FC Suðuroy/Royn og EB/Streymur bresta saman við Stórá verður kapping hjá U10 liðunum hjá drongjum og gentum.
Talan er um straffikapping har eini vinnarin fær ein vinning, ið er latin av Sp/f Karl Jespersen.
Seinni í ár sleppa … Les meira
Ferðaætlanin forðar luttøku leygardagin12. mai 2017 | Jan Smedemark
Leygardagin 13. mai hevur SSL broytt ferðaætlan fyri Galaxy, ið røkir samferðsluna fyri Smyril. Broytta ferðaætlanin hevur við sær, at øll liðini hjá SB, TB og TB/FC Suðuroy/Royn ikki luttaka hendan dagin.
1. deildarliðið hjá TB/FC Suðuroy/Royn spælir tó sín dyst … Les meira
TB’ari á U15 landsliðið25. apríl 2017 | TB
Øssur Hansen landsliðsvenjari hjá U15 landsliðnum hevur úttikið hópin, sum skal luttaka til Esbjerg Elite Cup. Esbjerg Elite Cup hevur luttøku av liðum úr norðanlondum umframt liðum úr øðrum norðureuropeiskum londum.
18 dreingir hava fingið úttøkuboð, millum teirra er Emil … Les meira
Avgerð tikin um døming hjá TB/FC Suðuroy/Royn15. apríl 2017 | TB
Í samband við samstarvinum í vaksnamannafótbóltinum hjá Tvøroyrar Bóltfelag, FC Suðuroy og Bóltfelagnum Royn hevur FSF staðið frammanfyri einari dómaraavbjóðing. Vanligt hevur verið higartil, at dómarar hjá einstøku feløgunum hava dømt hjá hvørjum øðrum, men við nýggja samstarvinum var neyðugt … Les meira
Nancy Einarsson til U15 landsliðsvenjing6. apríl 2017 | TB
Kvinnulandsliðið hjá U15 venur 12. apríl og er tað við luttøku úr Suðuroynni, tí Nancy Einarsson er úttikin til hesa bruttohópsvenjingina sum verður á Svangaskarði ónsdagin.
Tað vera tvær venjingar hendan dagin, tann fyrra verður frá 10:00 til 11:30, meðan … Les meira
Mintist Sverra Midjord4. mars 2017 | TB
Tann 2. mars var eykaaðalfundur hildin við Stórá kl. 19.00. 13 limir møttu til eykaaðalfundin. Fundurin var lógliga innkallaður og viðtøkuførur.
Henrik var valdur fundarstjóri og byrjaði við at heiðra minni um gamla formannin og venjaran hjá TB Sverra Midjord. … Les meira
Eykaaðalfundur 2. mars20. februar 2017 | TB
Við hesum verður lýst við eykaaðalfundi í hølunum hjá Tvøroyrar Bóltfelag, við Stórá, tórskvøldið 2. mars klokkan 19:00.
Á skránni er eittans mál, ið er framløga av grannskoðaða roknskapin fyri 2016.
Fyrsta venjingin við Maurice verður í kvøld30. januar 2017 | TB
Maurice Alexander Ross og hjálparvenjarin Mark De Vries eru komnir til Føroyar og verða á Tvøroyri í kvøld klokkan 18:00.
Fyrsta venjingin við nýggja venjaratoyminum hjá TB/FC Suðuroy/Royn verður sostatt við Stórá í kvøld klokkan 19:00.
Tarvskálvurin gjørt sína skyldu15. oktober 2016 | TB
So hevur tarvskálvurin gjørt sína skyldu, og hepni vinnarin gjørdist eigarin av seðli nr. 16. Vinnarin verður biðin um at senda Charlottu eini boð ella ringja á tlf. 282060.
Vit takka øllum hjartaliga fyri stuðulin.
Dagføring: Vinnarin er funnin – hjartaliga … Les meira
Aðalfundur 30. oktober14. oktober 2016 | TB
Árligi aðalfundurin hjá Tvøroyrar Bóltfelag verður sunnukvøldið 30. oktober. Fundurin byrjar klokkan 19:00 í hølum felagsins við Stórá í Trongisvági.
Skrá sambært lógum felagsins.
Aðalfundur 21. november7. november 2015 | Jan Smedemark
Árligi aðalfundurin hjá Tvøroyrar Bóltfelag verður 21. november. Fundurin byrjar klokkan 19:30 í hølum felagsins við Stórá í Trongisvági.
Skrá sambært lógum felagsins.
Fyrstuhjálparskeið við Stórá25. august 2015 | Jan Smedemark
Eftir álvarsomu hendingina í dysti í Klaksvíkini herfyri gerst tað alsamt meira greitt, hvussu stóran týdning fyrstuhjálp kann hava. Eisini eru hjartastartarar vornir alsamt meira eyðsýndir í býarmyndini har fleiri eru settur upp runt í Føroyum.
Tvøroyrar Bóltfelag hevur nú … Les meira
Venjingin byrjar aftur hjá teimum ungu14. august 2015 | TB
Summarfrítíðin er um at vera av, skúlarnir byrja aftur komandi viku og harvið so byrjar venjingin hjá øllum børnunum aftur.
Sum útgangsstøði eru venjingartíðirnar tær somu, men eru broytingar vera tær kunnaðar á Facebook bólkunum hjá árganunum.
Hvørjir teir bólkarnir … Les meira
Skrá fyri fótbóltsskúlanum8. august 2015 | TB
Aftur í ár skipar TB fyri tí vælumtókta fótbóltsskúlanum, ið felagið hevur skipað fyri í fleiri ár. Fótbóltsskúlin verður á vøllinum við Stórá og bufféin verður í skúlagarðinum í Trongisvágs skúla. Skráin í ár verður soleiðis:
- Týsdagin 11. august … Les meira
Kvinnukvøld13. apríl 2015 | TB
Tvøroyrar Bóltfelag skipar fyri kvinnukvøldið tórskvøldið 16. apríl.
Lutaseðlar verða til keyps á kvinnukvøldinum, 5,- kr/stk við hópin av góðum vinningum. Skráin fyri kvøldið sæst niðanfyri.
Seinasta freist at keypa atgongumerki til kvinnukvøldið er týskvøldið klokkan 23:00.
Eykaaðalfundur 23. mars6. mars 2015 | Jan Smedemark
Eykaaðalfundurin sum var útsettur verður við hesum lýstur at vera 23. mars klokkan 19:00 í hølum felagsins við Stórá. Á uppruna skránni var bert grannskoðaði roknskapurin fyri 2014, nú er skráin tó víðka við trimum punktum afturat.
Skrá fyri eykaaðalfundin